PEMBATALAN TAYANGAN ‘LIGHTYEAR’ KEPUTUSAN PENGEDAR FILEM – LPF

KUALA LUMPUR:  Pembatalan tayangan filem animasi ‘Lightyear’ di Malaysia adalah keputusan pihak pengedar filem iaitu The Walt Disney Company (Malaysia) Sdn Bhd, menurut Lembaga Penapis Filem (LPF).

LPF dalam kenyataan hari ini menjelaskan filem tersebut telah diluluskan dengan arahan pengubahan yang sewajarnya, namun pengedar filem tidak bersetuju untuk mematuhi arahan berkenaan.

“LPF telah menonton tapis filem ‘Lightyear’ dan telah memberikan keputusan Lulus Dengan Pengubahan (LDP) berserta klasifikasi P13 pada 30 Mei lepas.

“LPF mengarahkan supaya dibuat pengubahan (potongan) bagi adegan dan disenyapkan (mute) dialog yang didapati mengandungi elemen mempromosi gaya hidup lesbian, gay, biseksual dan transgender (LGBT) yang telah melanggar aspek utama di dalam Garis Panduan Penapisan Filem, Kementerian Dalam Negeri 2010,” katanya.

Berdasarkan kepada peruntukan Akta Penapisan Filem 2002 [Akta 620] dan Garis Panduan Penapisan Filem, Kementerian Dalam Negeri 2010, aspek-aspek yang akan dipertimbangkan oleh LPF sebelum meluluskan kandungan filem atau bahan publisiti filem termasuk keselamatan dan ketenteraman awam, keagamaan, sosiobudaya, dan ketertiban serta ketatasusilaan.

Menurut kenyataan itu, LPF akan terus komited melaksanakan tanggungjawab penapisan filem dan bahan publisiti filem yang ditayangkan atau dipamerkan untuk tontonan masyarakat umum di Malaysia.

LPF juga bertegas tidak akan berkompromi dengan kandungan filem yang mempromosi atau cuba menormalisasi unsur-unsur LGBT yang bertentangan dengan dasar negara yang tidak mengiktiraf gaya hidup LGBT.

Sebelum ini, filem Lightyear menjadi perbualan di media sosial susulan tidak akan ditayangkan di 14 negara Timur Tengah dan Asia termasuk Malaysia kerana mengandungi babak berunsur budaya songsang LGBT.

Filem itu yang sepatutnya membuka tirai di pawagam hari ini, merupakan prekuel kepada francais Toy Story yang diiktiraf oleh Pixar dan ia berkisar mengenai seorang renjer angkasa legenda. —AlHijrah Online


KPM BERTEGAS DALAM SOAL GUNA MURID UNTUK ‘KANDUNGAN’ MEDIA SOSIAL

KUCHING: Kementerian Pendidikan Malaysia (KPM) bertegas dalam menangani isu guru yang menggunakan anak murid dalam kandungan (content) media sosial, kata Menteri Pendidikan Fadhlina Sidek.

Beliau berkata susulan itu, garis panduan telah dikeluarkan bagi memastikan perlindungan diberi kepada anak-anak murid.

“Kita dalam keadaan kebanjiran idola, kemarau tauladan…adalah besar harapan saya untuk melihat warga pendidik menjadi suri teladan dalam masyarakat.

“Rakyat Malaysia itu adalah refleksi kepada gurunya, guru yang berintegriti, guru yang beradab tinggi dan guru yang berakhlak.

“Seorang guru perlu mempertahankan indoktrin kebangsaan dan benar-benar menjulang pendidikan negara,” katanya ketika berucap pada majlis Sambutan Hari Malaysia di Institut Pendidikan Guru Kampus Batu Lintang, di sini, malam tadi.

Tambah Fadhlina, pendidikan manusiawi itu penting dalam usaha kerajaan hari ini untuk membina Malaysia MADANI dan pada penghujung bulan ini KPM akan mengeluarkan satu garis panduan dalam menangani kes buli, jenayah seksual dan perkauman.

“Kita tidak akan benarkan sesekali berlaku dalam institusi kita…dan guru adalah barisan hadapan bagi memastikan bahawa ketiga-tiga dosa besar ini tidak akan berlaku dalam institusi pendidikan,” katanya.

Pada majlis itu, Fadhlina turut mengumumkan memperuntukkan RM150,000 dari KPM kepada Institut Pendidikan Guru Batu Lintang untuk penyelenggaraan kerja-kerja kecil. — AlHijrah Online


KOREA UTARA PUTUSKAN HUBUNGAN DENGAN MALAYSIA

PYONGYANG: Korea Utara hari ini mengumumkan akan memutuskan hubungan diplomatik dengan Malaysia.

Pengumuman itu dibuat Pyongyang selepas Kuala Lumpur mengekstradisi seorang rakyatnya ke Amerika Syarikat.

Keputusan Malaysia mengekstradisi rakyat Korea Utara tersebut disifatkan Pyongyang sebagai “jenayah yang tidak boleh dimaafkan”.

Pada 3 Mac lalu, rakyat Korea Utara, Mun Chol Myong, gagal dalam rayuannya di mahkamah Malaysia untuk mengelak diekstradisi ke Amerika Syarikat atas dakwaan melakukan pengubahan wang haram.

Mun sebelum ini membantah permintaan ekstradisi dengan alasan ia bermotifkan politik.

Rakyat Korea Utara yang menetap di Malaysia selama lebih sedekad itu ditahan pada 2019 susulan permohonan ekstradisi dari Washington. – AlHijrah Online


BELUM ADA BUKTI LELAKI LEBIH MUDAH DIJANGKITI COVID-19

IPOH: Kajian mengenai golongan lelaki lebih mudah dijangkiti COVID-19 berbanding wanita mengikut pandangan pakar saintis dari luar negara, masih belum dibuktikan sepenuhnya, kata Timbalan Menteri Kesihatan Dr Lee Boon Chye.

Katanya, Kementerian Kesihatan tidak akan membuat sebarang kesimpulan, sebelum kajian secara terperinci dilakukan terlebih dahulu.

“Virus baharu ini kita semua sedang kaji secara ‘characteristic’, walaupun ada teori oleh pakar saintis tetapi kita perlu sedikit masa (kajian), sebelum kita boleh mengesahkannya.

“Memang kita lihat daripada segi statistik, lebih ramai lelaki yang terkena jangkitan berbanding wanita, tetapi mengapa jadi seperti itu, kita belum mengetahuinya lagi,” katanya ketika ditemui pemberita pada makan malam Sambutan Tahun Baharu Cina, anjuran Perusahaan Kecil dan Sederhana (SME) Perak di sini semalam.

Dr Lee mengulas laporan sebuah akhbar negara jiran, yang melaporkan kajian para saintis mendapati kadar kematian akibat COVID-19 dalam kalangan lelaki adalah 2.8 peratus, berbanding wanita iaitu 1.7 peratus.  — BERNAMA


TIGA JUTA JEMAAH BANJIRI MASJIDIL HARAM PADA MALAM 27 RAMADAN

KUALA LUMPUR: Meniti malam-malam akhir Ramadan, sejarah tercipta di Masjidil Haram apabila kira-kira tiga juta jemaah berada di kompleks masjid suci itu untuk beribadah pada malam ke 27 Ramadan.

Memetik laporan media Arab Saudi, malam 27 Ramadan adalah malam yang penuh emosi di Masjidil Haram dan Masjid Nabawi, apabila jemaah mempergiat ibadah seperti qiamullail, membaca Al-Quran, zikrullah, munajat dan doa.

Lautan jemaah beribadah hingga ke kawasan luar Masjidil Haram, termasuk di jalan-jalan raya berhampiran kawasan hotel dan kawasan terbuka lain.

Presiden Umum bagi Hal Ehwal Dua Masjid Suci merangkap Imam Besar Masjidil Haram, Sheikh Dr Abdul Rahman As-Sudais berkata beliau sendiri memantau pergerakan jemaah dan memastikan pengurusannya berjalan lancar.

“Alhamdulillah, perancangan untuk malam ke 27 Ramadan telah terlaksana dengan baik berdasarkan apa yang dihasratkan iaitu menyediakan keselesaan kepada para jemaah termasuk pemantauan keselamatan yang tinggi. Ia bagi menjamin keselesaan kepada semua yang hadir ke Masjidil Haram,” katanya.

Tambahnya, kira-kira 12,000 kakitangan Masjidil Haram dikerah mengurus jutaan jemaah dan pada masa sama menggerakkan ribuan petugas lain bagi kerja-kerja pembersihan dan proses nyahkuman.

Di Madinah pula, dianggarkan hampir 1 juta jemaah melaksanakan ibadah tarawih di Masjid Nabawi dalam keadaan terkawal dengan kapasiti yang penuh.

Timbalan Presiden Agung bagi Eksekutif dan Hal Ehwal Lapangan di Masjid Nabawi, Abdulaziz Bin Ali Al–Ayoubi, mengesahkan bahawa agensi perkhidmatan dan lapangan telah mempersiapkan Masjid Nabawi dengan persediaan selengkapnya.

Ia termasuk menyediakan semua perkhidmatan terbaik dan berkualiti untuk pelawat dan jemaah. –AlHijrah Online


TIDAK SAH UMRAH WANITA DEDAH AURAT

KUALA LUMPUR: Baru-baru ini tular isu seorang wanita menunaikan umrah dengan berpakaian seperti jemaah lelaki sekali gus mengundang kemarahan umum.

Selain kecaman warga maya, isu ini mendapat perhatian daripada Menteri di Jabatan Perdana Menteri (Hal Ehwal Agama Islam) untuk memberi komen terhadap isu tersebut.

Menurut Pejabat Mufti Wilayah Persekutuan dalam penjelasan Bayan Linnas Siri ke-257, tidak sah umrah wanita dalam keadaan aurat terdedah. Hal ini kerana menutup aurat merupakan salah satu daripada syarat sah tawaf.

(Rujuk al-Majmuk Syarh al-Muhazzab: 8/16)

Jelasnya, tawaf yang tidak sah akan menyebabkan rukun-rukun umrah yang lain seperti ihram, sai, dan tahallul menjadi tidak sah. Selain itu, tuntutan untuk memelihara dan menyempurnakan ibadat ini perlu dihayati seperti mana yang diperintahkan oleh Allah SWT di dalam firmannya:

وَأَتِمُّوا الْحَجَّ وَالْعُمْرَةَ لِلَّهِ ۚ

Maksudnya: “Dan sempurnakanlah ibadat haji dan umrah kerana Allah”.

(Surah al-Baqarah: 196)

Oleh yang demikian, apabila tawaf tidak sah maka ia akan menyebabkan rukun-rukun umrah yang lain seperti ihram, sai, dan tahallul menjadi tidak sah.

Selain itu, perbuatan wanita berperwatakan seperti lelaki ketika menunaikan ibadah umrah dan dimuat naik di media sosial bukan sahaja menjurus kepada dosa besar malah dikhuatiri mengundang laknat Allah SWT.

Hadis riwayat Sayyidina Abdullah bin Abbas, Rasulullah SAW bersabda:

لَعَنَ النَّبِيُّ صَلَّى اللهُ عَلَيْهِ وَسَلَّمَ المُخَنَّثِينَ مِنَ الرِّجَالِ، وَالمُتَرَجِّلَاتِ مِنَ النِّسَاءِ

(Riwayat al-Bukhari: 6834)

Merujuk kepada hadis di atas, Sheikh al-Zaidani menjelaskan perbuatan seorang lelaki yang menyerupai wanita itu meliputi dari sudut cara berhias, bercakap serta mengubah intonasi ketika cakap.–AlHijrahOnline


LELAKI OKU DIDAKWA BUNUH BAPA

BENTONG: Seorang lelaki Orang Kurang Upaya (OKU) dihadapkan ke Mahkamah Majistret di sini hari ini, atas tuduhan membunuh bapanya, bulan lepas.

Tertuduh Kan Kong Chen, 22, mengaku faham sebaik pertuduhan dibacakan di hadapan Majistret Qasiratul Jannah Usmani Othman, namun tiada pengakuan direkodkan.

Lelaki berambut panjang itu didakwa membunuh Kan Kok Chong, 64, antara 22 hingga 24 Jun lepas di sebuah rumah di Flat Purnama, Taman Gemilang di Jalan Tras di sini.

Pertuduhan dibuat mengikut Seksyen 302 Kanun Keseksaan yang memperuntukkan hukuman mati atau penjara maksimum 40 tahun dan sebat tidak kurang 12 kali, jika sabit kesalahan.

Pada prosiding itu, Timbalan Pendakwa Raya S. Punitha yang tidak menawarkan jaminan kepada tertuduh memohon supaya lelaki itu dihantar ke Hospital Permai, Johor bagi menjalani pemeriksaan psikiatri.

Qasiratul Jannah kemudian membenarkan permohonan itu dan menetapkan 3 Ogos ini sebagai sebutan semula kes.

Pada 27 Jun lepas, mayat seorang lelaki warga emas ditemukan dalam keadaan terbaring di lantai sebuah rumah di Flat Purnama, Taman Gemilang di Jalan Tras di sini.

Anak mangsa yang difahamkan mempunyai masalah pembelajaran, ditemukan berada di sisi mayat yang mempunyai kesan kecederaan termasuk kesan terbakar di badan.

Semasa kejadian, mangsa hanya tinggal berdua dengan anaknya kerana isteri dan seorang lagi anaknya ke Kuala Lumpur atas urusan perubatan.–AlHijrah Online


LELAKI MAUT DIHEMPAP KERETA SENDIRI DI PUTRAJAYA

PUTRAJAYA: Malang tidak berbau. Seorang pemandu e-hailing maut dihempap kereta miliknya ketika sedang melakukan kerja-kerja pembaikan di parkir kawasan perumahan di Presint 5, di sini hari ini.

Ketua Polis Daerah Putrajaya ACP A.Asmadi Abdul Aziz berkata, Mohammad Azim Mohamad Sanusi, 29, sedang menukar minyak hitam dan membaiki brek tayar hadapan di sebelah kanan kereta Perodua Bezza miliknya sebelum dihempap kenderaan itu dalam kejadian kira-kira 12 tengah hari itu.

“Mangsa maut di tempat kejadian,” katanya ketika dihubungi hari ini, serta menambah pemeriksaan ke atas tubuh badan mangsa mendapati tiada unsur jenayah.

Mayat mangsa dibawa ke Hospital Putrajaya untuk proses bedah siasat, katanya. –AlHijrah Online


Himpunan LGBT disiasat

KUALA LUMPUR – Polis membuka siasatan mengikut Seksyen 9 (5) Akta  Perhimpunan Aman 2012 dan Seksyen 41 Akta Hasutan 1948 berhubung  himpunan golongan lesbian, gay, biseksual dan transgender (LGBT) yang tidak mendapat kebenaran polis di ibu kota pada Sabtu lepas.

Menurut Timbalan Ketua Polis Dang Wangi, Superintendan Rudy Abdullah, terdapat tujuh individu yang dikenalpasti memberi ucapan dalam  perhimpunan tersebut.

Bagaimanapun buat masa ini tiga daripada mereka terdiri daripada dua wanita dan seorang lelaki telah dikesan dan akan hadir dalam masa terdekat untuk memberi keterangan kepada polis.

“Siasatan  masih dijalankan dan kes ini telah dirujuk kepada Bahagian D5  (Pendakwaan/Undang-undang) Ibu Pejabat Polis Kontinjen Kuala Lumpur,”  katanya, menurut laporan Sinar Harian hari ini.

Terdahulu, Timbalan Ketua  Polis Negara Tan Sri Noor Rashid Ibrahim berkata, orang ramai perlu  memahami bahawa berkumpul secara beramai-ramai seumpama itu akan menjejaskan aktiviti dan pergerakan masyarakat sekitar dan gangguan lalu  lintas.

Noor Rashid berkata, orang ramai seharusnya mengikut undang-undang ditetapkan, walaupun mendakwa ada hak membawa isu dalam himpunan berkenaan.

Sebelum ini, media melaporkan himpunan yang diadakan bersempena Hari Wanita Sedunia dicemari dengan kehadiran penyokong LGBT seramai 1,000 peserta terdiri daripada badan bukan kerajaan  (NGO)  seperti Women Aid Organisation (WAO), Sisters in Islam (SIS),  aktivis  dan pelajar.


BAYI LELAKI CUKUP SIFAT DITEMUI DI BAWAH BANGKU

KUALA TERENGGANU : Seorang bayi lelaki yang cukup sifat ditemui di bawah sebuah bangku kayu di Perumahan Kondo Rakyat, Kuala Ibai di sini.

Bayi  berkenaan dijumpai seorang penduduk kira-kira jam 6.05 petang semalam selepas terdengar bunyi tangisan bayi berhampiran kediamannya.

Menurut Ahmad Fauzi Sulaiman, 28, sebelum itu dia menyangka tangisan berkenaan daripada rumah jiran bersebelahan rumahnya.

“Saya pergi ke dapur terdengar bayi menangis. Saya ingatkan rumah sebelah dan masuk semula sebelum mek (ibu) beritahu bunyi semakin kuat. Bila keluar, saya lihat ada bayi bawah kerusi hanya memakai lampin pakai buang saja dengan kain pelekat.

“Kemungkinan dia diletakkan atas kerusi namun terjatuh ke bawah sebab masa saya pergi dekat bayi itu kain pelekat berada di atas kerusi dan lipatannya terbuka ke bawah,” katanya.

Ahmad Fauzi percaya bayi yang masih bertali pusat itu telah dilahirkan dalam tempoh seminggu yang lalu berdasarkan keadaan tubuh bayi berkenaan.

Sementara itu Ketua Polis Daerah Kuala Terengganu, ACP Abdul Rahim Md. Din berkata, bayi berkenaan telah dibawa ke Hospital Sultanah Nur Zahirah (HSNZ) Kuala Terengganu untuk pemeriksaan lanjut.

Beliau berkata siasatan lanjut berhubung insiden itu sedang giat dijalankan dan kes disiasat mengikuti Seksyen 317 Kanun Keseksaan.

Katanya orang ramai yang mempunyai maklumat berkaitan kes itu diminta tampil membantu siasatan dengan menghubungi pegawai penyiasat Inspektor Rohayu Yusoff ditalian 0199537637. – AlHijrah Online


Belia perlu lebih mandiri

SHAH ALAM – Golongan muda perlu lebih mandiri untuk meneruskan
kehidupan dalam dunia serba mencabar ini. Mereka tidak seharusnya terus
bergantung kepada pendapatan yang diperoleh daripada makan gaji semata-mata.

Perkara ini dibangkitkan Pengerusi Pemuda Dewan Perdagangan Asean,
Farique Azwan yang menyeru warganegara Malaysia terutamanya kaum Bumiputera
supaya menggunakan kesempatan yang diberi kerajaan untuk menceburi bidang
perniagaan.

Menurut beliau, kerajaan bermatlamat menjadikan bidang perniagaan terutamanya
sektor industri kecil dan sederhana (IKS) sebagai penyumbang utama peluang
pekerjaan baru dan membantu perkembangan ekonomi negara pada abad ke-21.

“Makan gaji hanya memberi pendapatan bulanan kepada seseorang individu
itu sahaja, perkara sebaliknya apabila berkecimpung dalam bidang perniagaan
ianya turut membantu individu lain dalam mencari peluang pekerjaan,” katanya
melalui kenyataan media, hari ini.

Pemuda Dewan Perdagangan Asean berpendapat, kerajaan menerusi
Kementerian Pendidikan (KPM) perlu mengubah perspektif anak muda dengan memberi
pendedahan awal kepada pelajar bermula di peringkat sekolah rendah dan menengah
rendah.

Kerjasama KPM dan Kementerian Pembangunan Usahawan perlu dilaksanakan
supaya dapat mempromosikan kerjaya dalam bidang perniagaan agar pelajar tidak
terkeliru ketika memilih aliran yang sesuai untuk mereka selepas Pentaksiran
Tingkatan Tiga (PT3).

Pada peringkat ini, pihak sekolah perlu mengenalpasti pelajar yang
berpotensi untuk diserapkan ke kelas perdagangan semasa ke Tingkatan 4 dan 5.

“Namun begitu, stigma negatif masyarakat khususnya ibu bapa terhadap
aliran sastera yang meliputi subjek perdagangan sering kali berlaku.
Sehinggakan aliran ini menjadi ‘kelas kedua’ selepas aliran sains di kebanyakan
sekolah,” katanya.

Oleh itu, tindakan holistik perlu dilakukan KPM dalam memastikan mata
pelajaran ini menjadi pilihan pelajar untuk dijadikan bidang utama mereka.

Keadaan ini perlu kerana selepas menamatkan Sijil Pelajaran Malaysia
(SPM) para pelajar berpeluang untuk terus memilih kursus perniagaan di institut
pengajian tinggi sekaligus memberi kesedaran kepada mereka bahawa bidang
perniagaan yang bakal diceburi akan memberi peluang cerah untuk meraih
pendapatan yang lebih meluas.

Namun sekiranya golongan muda terus bersikap yang mereka berada di zon
selesa, ianya adalah satu pemikiran cetek apabila warga asing terus memonopoli
beberapa sektor utama seperti pembinaan, pertanian dan perkilangan di negara
ini.

“Ramai yang mengatakan bahawa Melayu adalah kaum yang tidak bijak
mencari peluang malah mengaitkan beberapa industri di negara ini telah dikuasai
oleh warga asing ada benarnya.

“Oleh itu, pada tahun baharu 2019 ini diharapkan rakyat Malaysia perlu
aktif mencari peluang yang ada khususnya dalam bidang perniagaan untuk
memastikan kemajuan diri serta keluarga,” tambah beliau.


RITUAL TOLAK BANJIR: JANGAN TERLIBAT AMALAN MENJURUS KHURAFAT – IDRIS AHMAD

KUALA TERENGGANU: Orang ramai dinasihatkan tidak terlibat dengan amalan atau ritual menolak musibah banjir yang menjurus kepada khurafat dan bertentangan dengan agama Islam.

Menteri di Jabatan Perdana Menteri (Hal Ehwal Agama) Senator Idris Ahmad berkata amalan sedemikian adalah perbuatan yang mencela agama Islam.

Ujarnya sebaik mendapat maklumat berkenaan perkara itu, pihaknya segera menghubungi Jabatan Agama Islam Perak (JAIPk) untuk segera mengambil tindakan.

“Kuasa untuk mendakwa ada pada pihak berkuasa agama negeri. Mereka yang berkongsi maklumat dengan pihak JAKIM akan kami maklumkan kepada badan berkaitan untuk segera mengambil tindakan,” katanya kepada media selepas Majlis Konvensyen Pendidikan Islam dan Penyampaian Anugerah Pendidikan Islam Negeri Terengganu 2021, di Kuala Terengganu.

Beliau diminta mengulas satu ritual menolak musibah banjir yang tular di media sosial dan didakwa dilakukan Ibrahim Mat Zin atau terkenal dengan gelaran Raja Bomoh.

Video berdurasi 25 minit itu memaparkan Raja Bomoh bersama seorang wanita melakukan ritual tepung tawar dipercayai menolak musibah banjir.

Wanita dikenali sebagai ‘Puteri Zaleha’ itu turut menyanyikan lagu Mayang Sari dengan meletakkan kitab suci al-Quran di hadapan mereka.

Sementara itu, Pengarah JAIPk Datuk Mohd Yusop Husin memaklumkan kertas siasatan berhubung perkara itu telah dibuka mengikut Seksyen 14 Enakmen Jenayah Syariah Perak 1992 atas kesalahan mencela dan menghina agama Islam. — AlHijrah Online


APMM SELANGOR KESAN WARGA EMAS JATUH LAUT

SHAH ALAM: Agensi Penguatkuasaan Maritim Malaysia (APMM) Selangor meneruskan operasi mencari dan menyelamat (SAR) seorang lelaki warga emas yang dipercayai terjatuh ke laut di Jeti Awam Tanjung Sepat, Kuala Langat, semalam.

Pengarahnya Kepten Maritim V.Siva Kumar berkata usaha mengesan S.Muniandy, 63, yang memasuki hari kedua bersambung pada 7 pagi tadi dengan dikoordinasikan Pusat Penyelaras Mencari dan Menyelamat Maritim (MRSC) Johor Bahru.

Beliau berkata operasi turut dibantu Jabatan Bomba dan Penyelamat Malaysia (JBPM), Angkatan Pertahanan Awam Malaysia (APM) serta komuniti nelayan setempat.

Siva Kumar berkata operasi itu mula diaktifkan pada 7.30 malam tadi dengan mengatur gerak bot PERKASA 36.

“Pihak APMM Selangor turut menubuhkan Pangkalan Hadapan Carilamat (PHC) di Jeti Maritim Awam Tanjung Sepat hari ini dan menghantar bantuan di darat untuk pemantauan sekitar lokasi kejadian di pesisir pantai Tanjung Sepat,”  katanya dalam kenyataan hari ini.

Menurut Siva Kumar, Muniandy, dipercayai jatuh ke dalam laut selepas anaknya menemukan motosikal, pakaian berupa kain sarung serta selipar milik Muniandy di hujung jeti kira-kira 11 pagi Jumaat lepas.

Beliau berkata Muniandy yang bekerja sebagai penimbang kelapa sawit kali terakhir dilihat memakai baju kemeja biru muda dan berseluar pendek warna coklat sebelum dilaporkan hilang di jeti berkenaan.

Katanya orang ramai yang mempunyai sebarang maklumat, aduan serta situasi kecemasan di laut boleh menghubungi Pusat Operasi Maritim Negeri Selangor di talian 03-3176 0627 atau MERS 999 untuk maklum balas segera. –AlHijrah Online


SEORANG JEMAAH HAJI MALAYSIA MENINGGAL DUNIA

MAKKAH:  Seorang jemaah haji lelaki berusia 62 tahun telah meninggal dunia di sini, pada 25 Jun lepas.

Perkara itu dimaklumkan Menteri di Jabatan Perdana Menteri (Hal Ehwal Agama) Datuk Idris Ahmad dan menurut beliau kematian warga emas tersebut disebabkan oleh jangkitan kuman yang teruk.

Warga emas berasal dari Kuala Nerang, Kedah itu meninggal dunia di Hospital King Faisal setelah dirujuk pakar kesihatan Lembaga Tabung Haji (TH).

Selain itu, Idris berkata setakat Sabtu (2 Julai) lepas seramai 13 jemaah haji Malaysia sedang dirawat di Pusat Rawatan TH di Makkah manakala tiga lagi di Hospital Arab Saudi.

“Tabung Haji sentiasa prihatin dengan kebajikan setiap jemaah, terutama dalam memberikan perkhidmatan kesihatan yang terbaik,” katanya ketika sidang media di bangunan Abraj Al Janadriyah yang menempatkan ibu pejabat dan penginapan jemaah Malaysia.

Selain itu, Idris mengingatkan jemaah haji supaya sentiasa mematuhi segala peraturan yang dikeluarkan kerajaan Arab Saudi dan mengikut arahan petugas TH.

“Saya berharap semua jemaah haji Malaysia mengelakkan diri dari terlibat dalam aktiviti yang menyalahi undang-undang.

“Kerajaan Malaysia dan TH sentiasa memantau dengan teliti berhubung perkara berkaitan isu keselamatan di Tanah Suci dari semasa ke semasa,” katanya.

Beliau turut menasihatkan jemaah haji supaya terus menjaga kesihatan dan tidak terlalu terdedah dengan cuaca panas yang boleh menyebabkan strok haba. – AlHijrah Online


LELAKI MAUT DICEKIK KERANA PEMBESAR SUARA

IPOH: Seorang lelaki maut disyaki akibat dicekik dalam kejadian pergaduhan di hadapan sebuah warung pasar pagi di Flat Ashby Road, di sini, pagi tadi.

Mangsa, Muhammad Noor Faqih Mohamed Ariffin, 29, disahkan meninggal dunia di lokasi kejadian oleh pasukan perubatan.

Menurut laporan, Ketua Polis Perak, Datuk Mior Faridalathrash Wahid, berkata polis menerima panggilan daripada seorang wanita kira-kira jam 9.50 pagi memaklumkan terdapat pergaduhan di pasar itu, sebelum anggota polis ke lokasi kejadian.

Beliau berkata, saksi kejadian yang disoal siasat memberitahu seorang lelaki yang menaiki kereta jenis Perodua Kenari bertanyakan mengenai mangsa, kira-kira jam 7 pagi.

“Kira-kira jam 9 pagi, mangsa tiba seorang diri dengan berjalan kaki dan duduk di kerusi di bawah khemah berhadapan kedai dan memesan minuman.

“Setengah jam kemudian, seorang lelaki datang bersama bapa saudaranya untuk berjumpa dengan mangsa dan berlaku pertengkaran mulut di antara mereka,” katanya ketika ditemui hari ini.

Mior berkata, tidak lama kemudian datang seorang lagi lelaki memegang mangsa dan mencekik lehernya dari belakang, manakala seorang lagi suspek duduk di atas badan mangsa dalam keadaan tertiarap.

“Suspek mencekik mangsa selama hampir 15 minit, sebelum melepaskan mangsa yang selepas itu sudah tidak lagi bergerak,” katanya.

Beliau berkata, susulan kejadian itu polis menahan tiga suspek lelaki berusia 34, 47 dan 60 tahun di lokasi kejadian dan kes disiasat mengikut Seksyen 302 Kanun Keseksaan.

“Polis turut merampas pisau lipat milik mangsa di lokasi kejadian.

“Punca kejadian dikatakan mangsa mencuri pembesar suara mudah alih di warung milik seorang daripada suspek yang ditahan,” katanya.

Siasatan juga mendapati mangsa mempunyai tujuh rekod jenayah lalu termasuk berkaitan dadah.

“Pemeriksaan ke atas tubuh mangsa mendapati luka kecil di dahi kanan dan di tangan kiri. Mayat kemudian dihantar Hospital Raja Permaisuri Bainun untuk bedah siasat bagi mengenal pasti punca kematian,” katanya. –AlHijrah Online


TIGA BERADIK MAUT, SEORANG CEDERA KERETA TERBABAS DI LPT

KUANTAN: Tiga beradik maut manakala seorang lagi cedera apabila kenderaan dinaiki mereka dipercayai terbabas di Kilometer 165.8 Lebuhraya Pantai Timur Fasa Satu (LPT1) arah barat, di Maran hari ini.

Ketua Polis Daerah Maran DSP Norzamri Abd Rahman berkata mereka yang maut ialah pemandu kereta, Siti Fatimah Yusry, 20, abangnya Ahmad Basyir, 27, dan Saiedah, 15, manakala seorang lagi adik mereka Adawiyah, 11, parah di kepala dan dirawat di zon merah Hospital Sultan Haji Ahmad Shah (HoSHAS) di Temerloh.

“Kemalangan dipercayai berlaku kira-kira 7 pagi tadi selepas kereta dinaiki mangsa hilang kawalan lalu terbabas dan melanggar tembok pembahagi jalan sebelah kiri,” katanya dalam kenyataan di sini hari ini.

Norzamri berkata kesemua mereka yang beralamat di Kulai, Johor sedang dalam perjalanan pulang ke rumah di negeri itu selepas menjemput Adawiyah yang belajar di pusat tahfiz di Jerantut.

Beliau berkata siasatan lanjut dijalankan di bawah Seksyen 41(1) Akta Pengangkutan Jalan 1987.

Sementara itu, Timbalan Pengarah (Operasi) Jabatan Bomba dan Penyelamat Malaysia (JBPM) Pahang Ismail Abdul Ghani berkata pihaknya dimaklumkan mengenai kejadian pada 8.10 pagi dan setibanya di lokasi kejadian, kemalangan melibatkan sebuah kereta Perodua Kancil.

“Dua daripada mangsa yang maut tersepit di dalam kenderaan itu, jenazah mangsa diserahkan kepada polis untuk tindakan lanjut dan difahamkan dibawa ke Hospital Jengka, Maran untuk bedah siasat,” katanya menerusi kenyataan. –AlHijrah Online


ARAB SAUDI SUMBANG KURMA, AL-QURAN DAN TAJAAN MAJLIS BERBUKA PUASA

PUTRAJAYA: Kerajaan Arab Saudi hari ini menyampaikan sumbangan 35 tan kurma di bawah program Hadiah Penjaga Dua Tanah Haram Raja Salman Abdulaziz Al-Saud kepada umat Islam di Malaysia sempena bulan Ramadan.

Kerajaan Arab Saudi turut berkenan menyampaikan sumbangan 17,000 naskhah al-Quran serta menaja majlis berbuka puasa nasi mandy ayam untuk 15,000 orang.

Sumbangan itu disampaikan Timbalan Duta Besar Arab Saudi di Kuala Lumpur Dr Saleh Ali Ismail Bedaiwi kepada Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar di sini hari ini.

Mohd Na’im dalam ucapannya berkata Malaysia amat bertuah kerana sentiasa mendapat ruang dan dipilih oleh kerajaan Arab Saudi untuk pelaksanaan program itu.

“Bagi pihak kerajaan Malaysia, saya mengucapkan setinggi-tinggi terima kasih kepada Penjaga Dua Tanah Haram Raja Salman Abdul Aziz Al-Saud dan sentiasa mendoakan agar baginda sentiasa diberikan  kesihatan berpanjangan serta keberkatan daripada Allah,” katanya.

Malaysia telah menerima sumbangan di bawah program hadiah berkenaan sejak lebih 20 tahun lepas.

“Saya sentiasa mendoakan supaya hubungan akrab antara kedua-dua negara, Malaysia dan Arab Saudi, akan terus diperkukuh silaturahim seperti yang dikehendaki oleh agama,” katanya.

Beliau berkata pengagihan sumbangan kerajaan Arab Saudi itu akan diuruskan oleh pelbagai pihak yang diselaras oleh Pejabat Atase Agama Kedutaan Arab Saudi di Kuala Lumpur.

Turut hadir pada majlis itu ialah Setiausaha Bahagian Hal Ehwal Pejabat Kementerian Hal Ehwal Islam Arab Saudi di Luar Negara merangkap Pemangku Atase Agama Kedutaan Arab Saudi di Kuala Lumpur Syaikh Abdul Wahab Abdullah Al-Qahtan. —AlHijrah Online


‘Cinta teras pendidikan’ – Maszlee

SERDANG – Antara hala tuju utama bagi memartabatkan sistem pendidikan ialah mengembalikan cinta ke dalam sistem berkenaan.

Menteri Pendidikan, Dr Maszlee Malik berkata ‘cinta ialah teras kepada pendidikan’.

“Kita mahukan pendidikan yang terbaik buat anak-anak kita kerana kita cintakan mereka.

“Dengan cintalah, kita mahu mereka mencintai ilmu, terus membesar sebagai seorang yang sentiasa mahu belajar, dan memahami bahawa pendidikan bukanlah tentang penghujungnya semata-mata, tetapi proses berterusan mengejarnya,” katanya.

Jelas beliau, penetapan hala tuju pendidikan berteraskan nilai adalah sangat tepat dalam usaha menjadikan cinta sebagai teras pendidikan.

“Di antara banyak nilai, kita mahu memberikan tumpuan kepada tiga nilai dan budaya teras yang ingin kita binakan bersama, iaitu cinta atau kasih sayang, kegembiraan atau kebahagiaan dan saling menghormati,” kata beliau.

Menurut Maszlee, sekolah dan universiti harus menjadi tempat yang paling membahagiakan dan proses pembelajaran berjalan dengan penuh keseronokan, agar ia mampu menyemai rasa cinta terhadap ilmu.

“Sekolah juga harus menjadi tempat di mana perbezaan bukan sahaja dihormati, tetapi dihargai dan dirayakan,” katanya.

Berkenaan hala tuju kedua Maszlee berkata, Kementerian Pendidikan akan menjadikan ketinggian kualiti sebagai hala tuju yang perlu dicapai bersama.

“Ketinggian kualiti merangkumi tiga aspek iaitu kecemerlangan, relevansi dan keberkesanan,” katanya.

Menurut Mazlee, konsep pembelajaran tidak harus terperangkap di antara ‘four walls of room’.

“Konsep pembelajaran yang baik mestilah relevan di setiap masa dan setiap tempat. Kita perlu mempunyai mindset bahawa dunia ini ialah kelas pembelajaran sepanjang hayat.

“Kita mesti berusaha untuk melahirkan pelajar cemerlang yang berfikiran tinggi, yang membaca, yang mempunyai sifat ingin tahu, dan yang relevan dengan keperluan industri, serta mempunyai kearifan tempatan yang mampu berdaya saing di peringkat global,” tambah Maszlee.

Mengenai autonomi dan akauntabiliti, yang merupakan hala tuju yang ketiga, Maszlee memberitahu, setiap individu dan institusi mempunyai kemahiran dan keunikan yang tersendiri.

“Atas dasar inilah kita sangat mengutamakan konsep autonomi dan akauntabiliti,” kata beliau.

Katanya, autonomi bukan sahaja tertakluk kepada pentadbiran, tetapi juga melalui usaha pihak sekolah dan universiti melibatkan pihak luar untuk menyokong proses pengajaran dan pembelajaran.

“Kita perlu memperhebatkan pelibatan pelbagai pihak dan lapisan masyarakat, sama ada PIBG, alumni, NGO-NGO, agensi-agensi lain dan pihak swasta, agar penyelesaian yang lebih inovatif dan praktikal dapat difikirkan,” katanya.

Beliau menggariskan tiga hala tuju berkenaan ketika menyampaikan Amanat Menteri Pendidikan 2019 hari ini.- Sinar Harian


SUMBANGAN KHAS RM600 DIBERI KEPADA IMAM, SIAK, GURU KAFA DAN TAKMIR ISNIN INI

PUTRAJAYA: Bayaran sumbangan khas sebanyak RM600 secara one-off kepada imam, siak, guru Kelas Al-Quran dan Fardhu Ain (KAFA) serta takmir akan dibuat mulai Isnin ini (17 April), kata Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Menerusi kenyataan media hari ini, beliau berkata keputusan itu dibuat selepas sesi perbincangan bersama antara Kementerian Kewangan dan Jabatan Kemajuan Islam Malaysia (JAKIM) baru-baru ini.

Katanya, bantuan khas berkenaan adalah sejajar dengan pengumuman Perdana Menteri Datuk Seri Anwar Ibrahim ketika pembentangan Belanjawan 2023 di Dewan Rakyat pada 24 Feb lepas.

“Jabatan Perdana Menteri (Hal Ehwal Agama) sentiasa menghargai jasa bakti para murabbi ummah yang mendidik masyarakat selain berharap penyaluran sumbangan khas ini dapat memberi keceriaan kepada golongan ini dalam membuat persiapan sambutan Aidilfitri,” katanya.

Anwar yang juga Menteri Kewangan ketika mengumumkan berita gembira itu dilaporkan berkata kerajaan bersetuju memberikan sumbangan khas RM600 kepada 70,000 imam, siak, guru KAFA serta takmir yang membabitkan peruntukan lebih RM40 juta.–AlHijrah Online


MANGSA BANJIR DI MELAKA MENINGKAT KEPADA 250 ORANG

MELAKA: Mangsa banjir di Melaka meningkat kepada 250 orang membabitkan 66 keluarga setakat 8 pagi ini berbanding 179 orang daripada 53 keluarga, 8 malam tadi.

Sekretariat Jawatankuasa Pengurusan Bencana Negeri Melaka dalam kenyataan memaklumkan seramai 193 mangsa ditempatkan di tiga pusat pemindahan sementara (PPS) di Alor Gajah manakala 57 mangsa masih berlindung di sebuah PPS di Melaka Tengah.

Menurut kenyataan itu, antara kawasan terjejas banjir di Alor Gajah adalah Kampung Tanjong Rimau, Kampung Gadek, Pengkalan, Taman Sri Bayu 2, Kampung Panchor dan Kampung Beringin manakala di Melaka Tengah membabitkan Kampung Lanjut Manis.-AlHijrah Online


TURKI MULA EVAKUASI RAKYATNYA DARI CHINA

WUHAN: Pesawat kargo Turki yang akan membawa pulang rakyat negara itu dari Wuhan, China tiba di Lapangan Terbang Antarabangsa Tianhe Wuhan hari ini.

Agensi berita Anadolu melaporkan, pesawat yang turut membawa petugas kesihatan berpengalaman menangani penyakit berjangkit tiba pada jam 6 pagi waktu tempatan.

Atas inisiatif Kementerian Kesihatan, pesawat itu akan memindahkan sekurang-kurangnya 30 rakyat Turki, serta beberapa warga negara lain di tengah-tengah situasi wabak koronavirus di China.

“Seramai 48 orang, termasuk warga Azerbaijan, Albania, dan Georgia, akan dibawa ke pesawat itu selepas pemeriksaan kesihatan dilakukan pakar jangkitan kami,” kata Menteri Kesihatan Turki, Fahrettin Koca di Twitter.

Sementara itu, “pemindahan akan bermula di bawah pemantauan kakitangan Kementerian Kesihatan,” kata Kementerian Pertahanan Turki dalam satu kenyataan. — Terjemahan AlHijrah Online


SIASAT, AMBIL TINDAKAN SEGERA TERHADAP PIHAK DAKWA RASULULLAH SEBAGAI TUHAN – MUFTI

GEORGE TOWN: Pihak berkuasa agama Islam diminta mengambil tindakan segera terhadap beberapa lelaki dan wanita, dipercayai daripada sebuah keluarga, yang mengisytiharkan kepercayaan karut mereka bahawa Nabi Muhammad SAW adalah Allah SWT.

Mufti Pulau Pinang Datuk Seri Dr Wan Mohd Salim Wan Mohd Noor berkata tindakan mereka dalam video yang tular di media sosial jelas menunjukkan satu lagi ajaran sesat dan ia perlu dilurus serta dibendung supaya tidak tersebar dalam kalangan masyarakat Islam di negara ini.

“Siasatan perlu dijalankan segera bagi mengenal pasti individu-individu itu untuk diminta bertaubat dan jika mereka berdegil untuk terus berpegang dengan kesesatan tersebut maka mereka perlulah dihadapkan ke Mahkamah Syariah serta dikenakan hukuman mengikut peruntukan undang-undang sedia ada,” menurutnya dalam kenyataan hari ini.

Beliau berkata tujuan sebenar di sebalik tindakan itu tidak dapat dikenal pasti namun tidak diragui lagi bahawa kepercayaan sedemikian adalah satu lagi ajaran sesat.

”Kita sedia maklum bahawa di dalam ajaran Islam, Nabi Muhammad adalah seorang Rasul yang diutuskan Allah untuk menyampaikan agama-Nya kepada seluruh manusia,” katanya.–AlHijrah Online


PBB; SEKURANG-KURANGNYA 185 TERBUNUH DALAM PERTEMPURAN DI SUDAN

NEW YORK: Sekurang-kurangnya 185 orang terbunuh dan 1,800 lagi cedera dalam pertempuran di Sudan, kata pengantara Pertubuhan Bangsa-Bangsa Bersatu Jerman Volker Perthes menerusi sidang video di New York.

Di ibu negara Khartoum, pertempuran sengit masih berterusan di kebanyakan jambatan, di sekitar lapangan terbang antarabangsa dan ibu pejabat tentera, katanya. Pertempuran juga berlaku di wilayah Darfur, lapor Agensi Akhbar Jerman (dpa).

Perebutan kuasa yang berlarutan antara tentera di bawah pimpinan pemerintah Abdel Fattah al-Burhan dan saingannya Rapid Support Forces (RSF) yang diketuai timbalannya Mohammed Hamdan Daglo semakin memuncak pada hujung minggu.

Sehingga kini masih belum jelas puak mana yang mempunyai kelebihan di medan perang memandangkan situasi yang mengelirukan serta kenyataan yang bercanggah daripada kedua-dua pihak dalam konflik itu. –AlHijrah Online


COVID-19: KECELARUAN MAKLUMAT MENGUNDANG KONTROVERSI

Dunia hari ini dikejutkan dengan penularan wabak COVID-19.

Peningkatan berterusan jumlah mangsa wabak virus ini telah mencetuskan kebimbangan, ketakutan dan kegelisahan penduduk dunia berikutan penularan berita wabak ini yang semakin serius.

Apa yang boleh dipelajari daripada penularan wabak dan keresahan orang ramai ialah mengenai tersebarnya berita-berita palsu yang memburukkan lagi keadaan.

Boleh dikatakan kebanyakan berita mengenai situasi pengawalseliaan wabak ini mencetuskan kontroversi dan tidak kurang juga mengundang kebimbangan orang ramai untuk melakukan aktiviti rutin dan akhirnya mengakibatkan kepincangan sektor ekonomi dan pelaburan sesebuah negara.

Terbaharu, sebanyak lapan kes berita palsu yang tersebar di media sosial berkaitan dengan isu penularan COVID-19 telah dibawa ke mahkamah untuk pertuduhan jenayah yang menyebabkan suasana panik dalam kalangan netizen.

Sudah pasti fenomena negatif yang dilakukan oleh pihak yang tidak bertanggungjawab harus dibendung dengan penguatkuasaan undang-undang lebih tegas supaya perkara seumpama ini tidak berulang dan menganggu kesejahteraan masyarakat.

Sebelum ini, kebanjiran berita-berita palsu mengenai COVID-19 telah menimbulkan panik sehinggakan pembelian terhadap penutup muka dibuat secara luar biasa dan tidak terkawal sehinggakan menjejaskan stok penggunaan khusus untuk individu yang memerlukan penutup muka itu.

Di negara jiran,Singapura pula memperlihatkan pembelian barang-barang harian luar biasa di pasaraya-pasaraya apabila kerajaan mengumumkan amaran tahap jingga berikutan penularan wabak itu.

Fenomena seumpama ini memberikan implikasi besar terhadap corak perlakuan individu atau masyarakat yang akan mengakibatkan keyakinan terhadap berita-berita palsu, terutamanya di media sosial begitu ketara dan mempengaruhi pemikiran mereka dalam tempoh singkat.

KEMAMPUAN KERAJAAN TANGANI ISU

Dalam konteks yang lebih menyeluruh, penularan maklumat palsu menimbulkan kecelaruan dalam kalangan masyarakat disebabkan oleh lambakan ketidakpastian maklumat dari pelbagai sumber yang diperolehi oleh masyarakat melalui banyak sumber media.

Kecelaruan maklumat ini lebih serius apabila maklumat-maklumat yang ditularkan di media-media sosial lebih bersifat sensasi dan menyaingi maklumat dari sumber berwibawa (iaitu sumber media yang diiktiraf oleh kerajaan).

Puncanya apabila pengguna lebih terdorong untuk mendapatkan berita dari laman-laman media sosial yang banyak memaparkan hal-hal sensasi sehinggakan menggelirukan pemikiran pengguna, terutamanya berhubung dengan penularan wabak atau bencana yang berlaku dalam negara atau luar negara.

Bayangkan sekiranya kandungan berita yang dihasilkan penulis blog itu membuat pernyataan atau ulasan mengenai malapetaka itu dengan tidak tepat atau dikaitkan pula dengan fakta-fakta yang menggelirukan. Sudah pasti pengguna akan mudah terpengaruh dengan dakyah seperti ini.

Dalam hal ini, kerajaan seharusnya mengambil inisiatif dengan mengumpulkan sumber-sumber maklumat daripada pelbagai agensi yang berkaitan seperti Kementerian Kesihatan, Agensi Bencana Negara dan pertubuhan di bawah PBB seperti WHO.

Maklumat-maklumat ini kemudiannya disalurkan di bawah satu agensi khusus yang dilantik seperti Kementerian Komunikasi dan Multimedia sebelum diagihkan kepada saluran media yang diiktiraf.

Pendek kata, hanya kerajaan, menerusi agensi pengumpulan dan penyebaran maklumat sepusat yang dikenalpasti akan menyalurkan sebarang maklumat tepat kepada masyarakat dari semasa ke semasa.

Ini penting kerana masyarakat menilai kewibawaan maklumat berdasarkan kepada fakta atau sumber yang boleh diyakini, terutamanya apabila maklumat-maklumat itu disampaikan kepada mereka secara konsisten dari semasa ke semasa.

Pengawalseliaan terhadap penyaluran dan penyebaran maklumat daripada agensi kerajaan ini juga harus dilakukan dengan tegas untuk memastikan maklumat yang tersebar itu tidak dimanipulasikan atau disalah tafsir oleh pihak media.

Satu sekretariat yang dilantik bertanggungjawab untuk menentu sahkan kesahihan maklumat yang diperolehi umum menerusi saluran media sosial harus memandu pengguna menggunakan satu portal yang menyajikan maklumat tepat, lengkap, pantas dan senang diakses oleh semua pengguna media.

Menerusi pendekatan ini juga, sekretariat itu boleh menyalurkan maklumat kepada pelbagai saluran media sosial seperti Facebook, Instragram, Tweeter dan tidak terhad kepada portal rasmi sahaja bagi memastikan penyaluran maklumat dapat dibuat secara berkesan, pantas dan memanfaatkan lebih banyak kelompok masyarakat.

Tidak hanya bergantung kepada tempoh masa yang lama, pengaliran berita semasa kepada pengguna seharusnya dilaksanakan dengan pantas dan konsisten tanpa membiarkan pengguna ternanti-nanti dan terdedah kepada rangkaian maklumat media alternatif yang boleh mengelirukan mereka.

MENILAI KEBERKESANAN MAKLUMAT

Dalam konteks komunikasi, penyebaran maklumat yang berasaskan sumber yang dipercayai dan konsisten akan menghasilkan maklumat yang berwibawa dan diyakini oleh semua pengguna.

Sehubungan dengan itu, suatu mekanisme yang membolehkan suatu bentuk penilaian ke atas penyaluran maklumat ini harus dibangunkan supaya pengaliran maklumat daripada satu sumber berwibawa yang dihasilkan oleh agensi kerajaan dapat dipantau keberkesanannya berdasarkan pengaruh dan populariti maklumat tersebut dalam kalangan pengguna.

Ia boleh dijadikan ukuran penilaian terhadap kemampuan dan kesediaan maklumat tersebut mempengaruhi pemikiran dan perlakuan pengguna dalam situasi-situasi kritikal.

Sememangnya bukan mudah untuk menyaingi kebanjiran maklumat-maklumat palsu dalam era media sosial pada masa kini.

Namun begitu, sekiranya suatu pendekatan pendidikan etika media diterapkan kepada masyarakat di negara ini, pengguna akan menilai kesahihan dan kewibawaan sesuatu maklumat itu berpunca daripada sumber yang telah ditentu sahkan oleh kerajaan atau agensi-agensi yang dipertanggungjawabkan.

Penyertaan pengguna dalam perkongsian maklumat dari sumber yang berwibawa secara konsisten akan membantu keyakinan pengguna terhadap pengadaptasian maklumat yang mereka perolehi, terutamanya apabila mereka berdepan dengan ketidakpastian situasi bencana atau malapetaka yang berlaku hari ini atau pada masa akan datang.

Inilah tugas kritikal yang harus dipikul oleh agensi-agensi yang bertanggungjawab bagi menyalurkan maklumat tepat dan pantas kepada pengguna untuk memberi gambaran sebenar isu-isu yang dihadapi oleh mereka pada setiap masa semasa berlakunya situasi kritikal seumpama ini. — AlHijrah Online

Penulis adalah pensyarah kanan komunikasi dari Universiti Putra Malaysia.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


MELAKA BENAR JEMAAH RAPATKAN SAF IKUT SAIZ SEJADAH BERMULA 1 APRIL

MELAKA: Jemaah yang bersolat di semua masjid dan surau di negeri ini dibenar merapatkan saf mengikut saiz sejadah standard bermula 1 April selaras dengan fasa peralihan endemik COVID-19 di seluruh negara.

Ketua Menteri Datuk Seri Sulaiman Md Ali berkata kelonggaran itu diberikan kerana pengekalan jarak masih ada namun lebih rapat berbanding amalan sebelum ini iaitu penjarakan satu meter.

“Kita benarkan solat jemaah jaraknya adalah antara satu sejadah, jadi masih ada sedikit penjarakan,” katanya kepada pemberita selepas merasmikan gudang syarikat peruncitan Baloy Sdn Bhd (Baloy) yang pertama di Melaka iaitu di Bukit Senjuang hari ini.

Turut hadir Ketua Pegawai Eksekutif Baloy Yen CY.

Melaka sebelum ini memberi kelonggaran kepada pengurusan masjid menggunakan budi bicara mereka sendiri untuk mengawal penjarakan jemaah.

Ia susulan kerajaan negeri tidak menetapkan secara rasmi kebenaran merapatkan saf seperti dilakukan di Perlis memandangkan Melaka mempunyai lebih 313 masjid dan surau bertaraf masjid yang menyediakan ruang mencukupi meskipun mengamalkan penjarakan fizikal. –AlHijrah Online


SOLIDARITI DENGAN PALESTIN, GAGALKAN AGENDA ZIONIS – HADI AWANG

Oleh Nurayuni Johari

KUALA LUMPUR: Umat Islam di seluruh dunia diseru bersatu hati dan bersolidariti mengenang 72 tahun Nakbah Palestin yang terus menjadi insiden tragis menikam hati dan perasaan umat Islam sejak sekian lama.

Ini kerana masih terdapat negara Islam bersikap acuh tak acuh dalam mempertahankan Palestin dan terpengaruh dengan agenda zionis Yahudi.

Duta Khas Perdana Menteri ke Timur Tengah, Datuk Seri Abdul Hadi Awang berkata sikap itu merupakan titik kelemahan umat Islam untuk bersatu menentang rejim zionis.

“Di sana ada negara bersikap agak longgar kerana termakan lobi negara besar yang terlibat dalam Nakbah dalam peristiwa itu dan kita harap rakyat mesti bergerak supaya protes menentang agenda yang melumpuhkan isu palestin,” katanya kepada AlHijrah Online selepas program Assalamualaikum bertajuk “Pasca 72 Tahun Derita Nakbah” di Pusat Penyiaran Digital TV AlHijrah di sini pagi tadi.

Hadir sama pada siaran langsung program bual bicara itu ialah Ketua Pegawai Eksekutif AlHijrah Media Corporation, Namanzee Harris.

Abdul Hadi yang juga Presiden PAS berkata ketika ini, terdapat banyak negara yang menzahirkan sokongan mereka dan tegas mempertahankan Palestin antaranya Turki, Iran, Pakistan, Arab Saudi, Malaysia dan Indonesia

Bagaimanapun, katanya, sokongan itu masih tidak mencukupi tanpa kerjasama padu dalam menentang agenda zionis.

Mengulas lanjut mengenai Palestin, Abdul Hadi berkata beliau akan menggunakan hubungan diplomatik untuk terlibat lebih aktif melalui platform antarabangsa seperti Pertubuhan Kerjasama Islam (OIC) bagi memperjuangkan hak rakyat Palestin.

Peristiwa Nakbah atau “malapetaka” yang berlaku pada 15 Mei 1948 adalah bukti kezaliman Israel yang merampas tanah milik rakyat Palestin untuk mendirikan negara haram bangsa Yahudi.

Lebih 750,000 warga Palestin telah dihalau dari tanah air mereka, rumah mereka dimusnahkan dan ribuan terkorban pada detik memilukan umat Islam itu. — AlHijrah Online


ISU PERKAUMAN: MUHAMMAD FAWWAZ SUDAH BERI KETERANGAN KEPADA POLIS

BUKIT MERTAJAM: Ahli Parlimen Permatang Pauh Muhammad Fawwaz Mohamad Jan memaklumkan beliau telah memberi keterangan kepada polis di Ibu Pejabat Polis Daerah (IPD) Timur Laut, dekat sini berhubung kertas siasatan berunsur perkauman membabitkan dirinya.

Muhammad Fawwaz berkata keterangan itu diberikan pada 3 petang, Jumaat lepas.

“Isu ini sedang dalam siasatan polis. Saya telah memberi keterangan berkaitan isu ini kepada pihak polis (di) IPD Timur Laut, jadi biarlah siasatan dijalankan.

“Saya tidak mahu mengulas lanjut kerana dalam siasatan. Saya pun tidak ingat bila hantaran itu dibuat dan bila ia dipadam oleh pengendali Facebook saya. Isu ini tak ada apa-apa pun, sengaja dibangkitkan. Ia bukan isu baharu,” katanya ketika dihubungi hari ini.

Beliau berkata demikian ketika diminta mengulas laporan akhbar yang memetik Menteri Dalam Negeri Datuk Seri Saifuddin Nasution Ismail sebagai berkata Polis Diraja Malaysia (PDRM) serta Suruhanjaya Komunikasi dan Multimedia Malaysia (MCMC) sudah membuka kertas siasatan berhubung kenyataan berunsur perkauman, membabitkan dua wakil rakyat daripada Perikatan Nasional (PN).

Kertas siasatan itu dibuka ke atas Presiden PAS yang juga Ahli Parlimen Marang Tan Sri Abdul Hadi Awang dan Muhammad Fawwaz yang juga Ketua Pemuda PAS Pulau Pinang.

Saifuddin Nasution dilaporkan berkata siasatan ke atas Abdul Hadi dan Muhammad Fawwaz dibuat mengikut Seksyen 505(C) Kanun Keseksaan dengan Muhammad Fawwaz didakwa membuat fitnah ke atas orang bukan Islam.–AlHijrah Online


Gaza dalam darurat

KUALA LUMPUR – Menteri Luar Palestin mengisytiharkan darurat selepas pusat pemeriksaan polis di Gaza meletup, kelmarin.

Tentera Israel berkata, mereka tidak melancarkan serangan udara, manakala
saksi Palestin memberitahu mereka tidak nampak sebarang pesawat.

Letupan pertama telah merosakkan motosikal yang melalui pusat
pemeriksaan, namun tidak dapat disahkan sama ada penumpang dan pembonceng motosikal
tersebut mempunyai kaitan dengan letupan tersebut. Dua anggota polis dan
seorang orang awam yang berada berdekatan terbunuh.

Bom kedua meletup sejam selepas itu, menyebabkan beberapa anggota polis
dan orang awam cedera. Letupan itu juga menyebabkan rumah berhampiran rosak dan
darah mereka yang terkorban  berhamburan
di jalan raya.

Semalam, Israel melancarkan serangan udara terhadap HAMAS selepas
pejuang membedil mortar melepasi sempadan. Bedilan dron zionis itu mengenai
kemudahan HAMAS di Timur Kem Pelarian al-Bureij, namun tiada kecederaan
dilaporkan.


“KETIKA KITA BERSIDANG, RAKYAT DI GAZA DIHUJANI BOM” – PEMERHATI PBB NEGARA PALESTIN

KUALA LUMPUR: Riyad Mansour, Pemerhati Tetap Pertubuhan bangsa-Bangsa Bersatu (PBB) Negara Palestin, berkata keadilan untuk rakyat Palestin adalah satu-satunya jalan penyelesaian bagi konflik semasa dan bukannya keganasan berterusan.

Riyad, yang pertama untuk berucap dalam Sidang Khas Tergempar Ke 10 Perhimpunan Agung PBB mengenai konflik Israel-Gaza di New York pada Khamis, menyeru negara-negara anggota supaya mengundi untuk menghentikan keganasan daripada berterusan, memperjuangkan keadilan di sebalik dendam, dan keamanan di sebalik perang.

Beliau berkata tidak ada apapun yang mewajarkan jenayah perang dan jenayah terhadap kemanusiaan.

“Jawapan kepada pembunuhan warga Israel dan Palestin bukanlah pembunuhan berterusan. Undilah untuk menghentikan pembunuhan, undilah untuk menghentikan kegilaan ini. Undilah untuk mengakhiri hampir tiga minggu pilih kasih dan ketidakadilan terburuk yang kita pernah lihat dalam beberapa dekad ini.

“Mengapa tiada kesanggupan untuk mengakhiri segera pembunuhan,” soalnya.

Riyad, yang juga dengan emosi menceritakan tragedi yang dialami oleh banyak keluarga Palestin dalam konflik itu, menunjukkan bahawa hampir 1,000 orang Palestin dibunuh setiap hari.

“Sementara kita berkumpul di sini orang Palestin di Gaza di hujani bom. Anda bercakap sementara keluarga dibunuh, sementara hospital berhenti beroperasi, sementara kawasan-kawasan hancur, sementara orang ramai melarikan diri dari satu tempat ke tempat lain tanpa tempat selamat untuk pergi.

“Tidak ada masa untuk berduka,” katanya yang sebak, menunjukkan peningkatan jumlah kematian setiap hari.

Sementara itu, Presiden Perhimpunan Agung PBB Dennis Francis dalam ucapan pembukaannya berkata keganasan dalam konflik Israel-Palestin harus berakhir, dan gencatan senjata serta pembukaan segera dan tanpa syarat koridor bantuan kemanusian adalah penting.

Francis berkata beliau “sangat tertekan dan dukacita” dengan peristiwa yang berlaku di Israel dan Palestin.

“Semua pihak yang terlibat dalam konflik ini harus mematuhi Undang-Undang Kemanusiaan Antarabangsa dan perlu segera membenarkan pembukaan koridor kemanusiaan ke Semenanjung Gaza,” katanya, sambil menekankan bahawa bantuan yang sangat diperlukan untuk menyelamatkan nyawa harus sampai kepada mereka yang memerlukan.

Bilangan kematian di pihak Palestin akibat serangan udara Israel ke atas Semenanjung Gaza sejak 7 Okt meningkat kepada 7,028 orang, menurut Kementerian Kesihatan Gaza pada Khamis.

Penduduk Gaza yang berjumlah 2.3 juta orang semakin kehabisan makanan, air, ubat-ubatan, dan bahan bakar, dan konvoi bantuan yang dibenarkan masuk ke Gaza hanya membawa sebahagian kecil daripada apa yang diperlukan. — AlHijrah Online


KANAK-KANAK TERKORBAN, TUJUH CEDERA DI IDLIB DALAM SERANGAN UDARA REJIM

IDLIB: Jet pejuang Syria menyerang bandar di barat laut wilayah konflik itu semalam, mengorbankan seorang kanak-kanak dan tujuh cedera, demikian menurut agensi pertahanan awam White Helmet.

Agensi Berita Xinhua melaporkan, jet pejuang itu menyerang sebuah kedai roti di bandar Maasurin dalam daerah Idlib yang berada di zon anti-ketenteraan di mana tindakan agresif adalah dilarang, kata agensi itu.

Pesawat tempur rejim turut menyerang sebuah lagi bandar, membunuh seorang kanak-kanak dan menyebabkan tujuh cedera.

Pada 7 Disember lalu, tentera rejim Bashar al-Assad dan sekutunya Rusia, menyerang sebuah pasar di Idlib, mengorbankan 19 mangsa.

Sejak Moscow dan Ankara mencapai kata sepakat pada September 2018, seramai 1,300 orang awam telah terbunuh dalam zon terbabit. Lebih sejuta rakyat Syria telah berpindah ke sempadan Turki berikutan peningkatan serangan yang berlaku.

Turki kini menjadi tempat berlindung 3.6 juta rakyat Syria yang melarikan diri dari negara mereka sejak konflik berlaku pada 2011, menjadikan Turki negara penerima pelarian terbesar di dunia. — Terjemahan AlHijrah Online


PENUNGGANG MOTOSIKAL MAUT TERBABAS JATUH KE DALAM SUNGAI

ALOR SETAR: Seorang lelaki warga Myanmar ditemukan lemas selepas motosikal ditungganginya terbabas lalu terjunam ke dalam Sungai Telaga Mas dekat Alor Setar malam tadi.

Kejadian dipercayai berlaku kira-kira jam 8 malam ketika mangsa Mohammad Rofiq Mohd Shah Alam, 26, dalam perjalanan pulang dari tempat kerja di Bukit Pinang ke rumahnya di Bukit Tembaga.

Ketua Polis Daerah Kota Setar, Asisten Komisioner Ahmad Shukri Mat Akhir berkata, mangsa dikatakan cuba mengelak sebuah teksi yang datang dari arah bertentangan lalu terbabas terjunam ke dalam sungai.

Katanya, pemandu teksi itu bagaimanapun melarikan diri sebaik ternampak mangsa terjatuh ke dalam sungai.

Jelas beliau, kejadian disedari penduduk kampung yang melalui jalan itu selepas menemui dua buah topi keledar dan motosikal mangsa di dalam air.

“Polis telah menghubungi pihak bomba untuk mencari sekiranya ada mangsa lain yang terlibat dalam kemalangan ini kerana kita menjumpai dua buah helmet di tempat kejadian dan disyaki ada penumpang lain.

“Walau bagaimanapun maklumat yang diterima daripada majikan mangsa yang meninggal dunia ini dan juga daripada abang si mati mengesahkan bahawa mangsa hanya berseorangan,” katanya.

Menurut Ahmad Shukri, mayat mangsa ditemui pasukan bomba di dasar sungai dalam keadaan tersembam.

Mayat berjaya dinaikan dan di hantar ke Hospital Sultanah Bahiyah (HSB) untuk bedah siasat.

Hasil siasatan mendapati mangsa memiliki kad UNHCR dan telah lama menetap di negara ini.

Kes diklasifikasikan sebagai mati mengejut. –AlHijrah Online


POLIS PANTAU ‘POSTING’ RAYA DALAM MEDIA SOSIAL

SEREMBAN: Pemeriksaan polis tidak hanya tertumpu kepada sekatan jalan raya (SJR) tetapi ‘posting’ atau hantaran yang dimuat naik dalam media sosial turut dipantau sempena perayaan Aidilfitri.

Menurut Ketua Polis Negeri Sembilan, Datuk Muhammad Mat Yusop, pemantauan di media sosial adalah untuk memastikan arahan yang ditetapkan kerajaan bagi mengekang penularan wabak COVID-19 dipatuhi.

Tambahnya, pemantauan serta pemeriksaan menyeluruh tetap dijalankan lebih 160 anggota polis di sini, walaupun kenderaan masuk ke negeri itu kurang sehingga jalan raya menjadi lengang.

“Selepas solat sunat Aidilfitri mungkin masyarakat akan kunjung-mengunjung, jadi hari ini pasukan pemantau ditambah untuk melakukan pemeriksaan di sekitar taman-taman perumahan dan sempadan daerah di negeri ini.

“Kalau pasukan menerima ‘posting’ gambar-gambar tertentu yang menunjukkan tidak mengikut prosedur operasi standard (SOP) tindakan akan diambil,” katanya selepas melakukan tinjauan di SJR Tol Senawang hari ini.

Hasil pemantauan di beberapa masjid utama di negeri ini turut mendapati pematuhan SOP dilaksanakan dengan baik, ujarnya.–AlHijrah Online


WHO KUTUK TINDAKAN ISRAEL ARAH HOSPITAL DI GAZA PINDAHKAN PESAKIT

GENEVA:  Pertubuhan Kesihatan Sedunia (WHO) mengecam sekeras-kerasnya arahan pemindahan yang dikeluarkan Israel ke atas 22 hospital yang terletak di utara Gaza.

WHO menegaskan pemindahan secara paksa pesakit dan petugas kesihatan akan memburukkan lagi krisis kemanusiaan dan kesihatan awam, lapor Agensi Berita Palestin (WAFA).

Kemudahan kesihatan di kawasan itu terus menerima kemasukan pesakit meskipun bergelut untuk beroperasi melebihi kapasiti maksimum dan sesetengah pesakit terpaksa dirawat di koridor berikutan kekurangan katil.

WHO berkata tindakan memaksa lebih 2,000 pesakit berpindah ke selatan Gaza boleh dianggap umpama “hukuman mati”.

Badan dunia itu juga turut mengulangi gesaan untuk penghantaran segera bekalan perubatan, bahan api, air bersih, makanan dan bantuan kemanusiaan lain ke Gaza melalui Rafah.–AlHijrah Online


KORONAVIRUS: PAKEJ RANSANGAN EKONOMI DIPERTIMBANG, TUMPU KESEJAHTERAAN RAKYAT

KUALA LUMPUR: Bagi menghadapi kesan penularan 2019 novel koronavirus (2019-nCoV) yang kini dikesan di 24 negara termasuk Malaysia, kerajaan sedang menimbangkan pakej rangsangan yang bukan sahaja memberi suntikan kepada ekonomi, tetapi juga memberi keutamaan terhadap keperluan yang boleh menjamin keselamatan dan kesejahteraan rakyat.

Menteri Hal Ehwal Ekonomi (MEA) Datuk Seri Mohamed Azmin Ali berkata bagi tahun 2020, peruntukan RM227 juta disediakan untuk pembelian peralatan perubatan dan bukan perubatan buat semua fasiliti kesihatan di seluruh negara.

“MEA bersedia untuk menimbangkan tambahan peruntukan sekiranya diperlukan. Kerajaan akan beri keutamaan terhadap kesihatan dan keselamatan rakyat,” katanya dalam satu kenyataan hari ini.

Selain itu, beliau berkata kerajaan juga mengambil beberapa langkah bagi memastikan kesiapsiagaan negara dalam menangani jangkitan 2019-nCoV selaras dengan saranan Pertubuhan Kesihatan Sedunia (WHO), yang pada Khamis mengumumkan darurat kesihatan awam global susulan penularannya.

Sehingga semalam, seramai 259 orang mati akibat wabak koronavirus itu di China dan hampir 12,000 kes dikesan di seluruh dunia.

Mohamed Azmin berkata sekiranya penularan 2019-nCoV berlarutan dalam tempoh masa yang panjang dan memberi kesan ke atas ekonomi China, ekonomi Malaysia juga akan terjejas memandangkan China adalah antara rakan dagangan terpenting Malaysia.

Antara sektor yang dijangka menerima kesan adalah sektor pelancongan, penerbangan (airlines), pengangkutan, pendidikan, pembuatan dan pembinaan.

Tahun lepas, Malaysia menerima hampir 26 juta pelancong dan lebih daripada tiga juta orang merupakan pelancong dari China.

Sektor pelancongan menyumbang 15 peratus kepada Keluaran Dalam Negara Kasar (KDNK) negara. Di samping itu, sektor pembuatan dan pembinaan yang bergantung kepada input daripada China juga dijangka terkesan sekiranya China memanjangkan tempoh kuarantin atau menambahkan bilangan bandar yang akan ditutup bagi menyekat penyebaran wabak di republik itu.

“Dalam hal ini, kerajaan bersama-sama dengan agensi antarabangsa dan pihak swasta akan mengambil langkah proaktif berasaskan kepada fakta dan maklumat terkini bagi mengurangkan kesan negatif penularan 2019-nCoV ke atas ekonomi Malaysia,” tegasnya.

Bagi memastikan kesiapsiagaan negara menangani penularan koronavirus itu, Menteri Hal Ehwal Ekonomi itu berkata kerajaan bertindak meningkatkan kesedaran semua pihak mengenai langkah kesihatan yang perlu diambil dalam menangani wabak itu.

Beliau menasihati rakyat agar mendapatkan maklumat dan berita terkini daripada sumber rasmi kerajaan, khususnya daripada Kementerian Kesihatan Malaysia.

Mohamed Azmin turut merakamkan setinggi-tinggi penghargaan kepada semua pihak khususnya pakar, doktor serta warga Kementerian Kesihatan dan anggota keselamatan yang berada di barisan hadapan bekerja keras serta berkorban tenaga dan masa untuk memerangi 2019-nCoV.

“Marilah kita berdoa semoga negara Malaysia dan rakyat Malaysia akan terus dilindungi daripada sebarang jenis wabak dan bencana. Rakyat sihat, ekonomi dipacu, negara maju,” katanya. — BERNAMA


NAHAS PESAWAT: JENAZAH EXCO PAHANG SELAMAT DIKEBUMIKAN

SELANGOR: Jenazah Ahli Dewan Undangan Negeri (ADUN) Pelangai Allahyarham Datuk Seri Johari Harun yang merupakan salah seorang mangsa dalam nahas pesawat ringan di Persiaran Elmina, Shah Alam, selamat dikebumikan di Tanah Perkuburan Raudhatul Sakinah Fasa 2, Batu Caves, pada jam 12.04 tengah hari tadi.

Terdahulu urusan bedah siasat dan pemadanan DNA bagi sembilan mayat terlibat nahas pesawat itu telah selesai malam tadi sebelum ahli keluarga serta waris menuntut jenazah pagi tadi.

Jenazah Allahyarham Johari yang juga merupakan Exco Kerajaan Tempatan, Perumahan, Alam Sekitar dan Teknologi Hijau Negeri Pahang, antara yang terawal dibawa keluar dari bilik bedah siasat Jabatan Forensik Hospital Tengku Ampuan Rahimah (HTAR) Klang pada jam 9.28 pagi.

Kemudian jenazah Allahyarham selesai disembahyangkan sekitar jam 10.28 pagi tadi di Masjid Jamek Ar-Rahimiah, Klang.–AlHijrah Online

MENYUSUL LANJUT


BANTUAN HAJI SAMPAI BILA?

Saban tahun kos menunaikan haji meningkat, namun jemaah Malaysia terus terima khidmat pengurusan haji terbaik dari TH.

Berita AlHijrah mengupas perbandingan kos haji di Malaysia dan negara-negara Asean. Persoalan di sini, sampai bila bantuan haji akan diberikan dan kelompok mana perlu diberi keutamaan?

Laporan khas Berita AlHijrah 14 Januari 2020. — AlHijrah Online


AGONG TITAH HAKIM SYARIE SABAH AGAR SELESAIKAN MASALAH UMAT ISLAM DENGAN ADIL, SECEPAT MUNGKIN

KOTA KINABALU: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah agar Hakim Syarie di negeri ini dapat menyelesaikan masalah umat Islam dengan seadil dan sebaiknya tanpa mengambil masa yang lama.

Seri Paduka Baginda juga berharap Hakim Syarie dapat melaksanakan segala amanah yang diberikan kepada mereka dengan baik terutamanya dalam menyelesaikan masalah umat Islam di Sabah.

“Kita tahu ada juga rungutan-rungutan kerana kelewatan membuat keputusan yang kecil ataupun keputusan yang besar tetapi ini harus dijadikan satu tanggungjawab bersama untuk menentukan segala urusan berkaitan dengan hal-hal rumah tangga, hal-hal faraid, hal-hal undang-undang syarak perlu diuruskan dengan sebaiknya dan dengan secepat mungkin berlandaskan kepada hukum syariah dan elemen-elemen syariah,” titah Al-Sultan Abdullah semasa merasmikan Kompleks Mahkamah Syariah Negeri Sabah, di sini hari ini.

Projek pembinaan kompleks setinggi empat tingkat itu dengan kos RM58.12 juta merupakan satu projek rancangan boleh pinda di bawah Rancangan Malaysia Ke-10 yang bermula pada 9 Nov 2017 dan siap pada 22 Julai 2021.

Kompleks itu mempunyai satu dewan perbicaraan Mahkamah Rayuan Syariah, dua dewan perbicaraan Mahkamah Tinggi Syariah, tiga dewan perbicaraan Mahkamah Rendah Syariah, kamar hakim syarie, pejabat pentadbiran, bilik pegawai, bilik sulh, bilik teknologi maklumat, perpustakaan, surau, kafeteria dan taman asuhan kanak-kanak.

Turut hadir Yang Dipertua Negeri Sabah Tun Juhar Mahiruddin, Timbalan Perdana Menteri Datuk Seri Fadillah Yusof, Ketua Menteri Sabah Datuk Seri Hajiji Noor, dan Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Al-Sultan Abdullah yang berangkat dalam jelajah Kembara Kenali Borneo, bertitah Kompleks Mahkamah Syariah Negeri Sabah secara tidak langsung merupakan manifestasi kewujudan pentadbiran Islam bertapak di negeri Sabah setelah wujudnya Enakmen Pentadbiran Hukum Syarak di negeri ini pada 46 tahun lepas.

“Ini usaha diusahakan kepimpinan terdahulu daripada TYT (Tuan Yang Terutama Yang Dipertua Negeri) dahulu, Ketua Menteri dahulu, menteri kabinet bertanggungjawab juga mufti-mufti dahulu dan kini,” titah Seri Paduka Baginda.

Pada 23 Dis 1977, Dewan Undangan Negeri Sabah meluluskan Enakmen Pentadbiran Hukum Syarak 1977 dan melalui enakmen ini Yang Dipertua Negeri Sabah telah diberi kuasa untuk menubuhkan  Mahkamah Syariah di negeri ini.

Selepas merasmikan kompleks itu Seri Paduka Baginda  berkenan menandatangani plak perasmian kompleks itu dan mengadakan lawatan bagi meninjau sendiri fasiliti disediakan, sebelum bergambar kenangan dengan petugas mahkamah dan kemudian berangkat meninggalkan majlis.

Al-Sultan Abdullah dan Raja Permaisuri Agong Tunku Azizah Aminah Maimunah Iskandariah kini berangkat dalam pengembaraan sejauh 2,154 kilometer  melalui program Kembara Kenali Borneo dari 3 hingga 13 Sept bermula di Tawau, Sabah dan berakhir di Telok Melano, Sarawak merentasi Lebuhraya Pan Borneo yang menghubungkan Sabah, Sarawak serta Brunei.–AlHijrah Online


MURTAD: MAHKAMAH TOLAK RAYUAN WANITA CABAR KEPUTUSAN MAHKAMAH SYARIAH

PUTRAJAYA: Mahkamah Rayuan hari ini menolak rayuan seorang wanita untuk mendapatkan kebenaran bagi memulakan semakan kehakiman untuk mencabar keputusan Mahkamah Syariah yang tidak membenarkannya keluar daripada agama Islam.

Panel tiga hakim yang dipengerusikan Datuk Azizah Nawawi, dalam keputusan sebulat suara memutuskan bahawa hanya Mahkamah Syariah mempunyai bidang kuasa eksklusif untuk menentukan isu pembatalan agama sebagaimana Perkara 121(1A) Perlembagaan Persekutuan.

“Mahkamah Tinggi Syariah kompeten untuk mendengar perkara itu. Kami bersetuju bahawa hakim Mahkamah Tinggi di mahkamah sivil tidak mempunyai bidang kuasa untuk menyemak keputusan Mahkamah Syariah.

“Mahkamah sivil dan Syariah adalah dua sistem perundangan yang berasingan dan Mahkamah Syariah bukanlah tribunal rendah yang tertakluk kepada semakan kehakiman. Kesimpulannya, rayuan ditolak, keputusan hakim Mahkamah Tinggi Sivil disahkan,” katanya ketika menyampaikan keputusan itu melalui prosiding dalam talian.

Azizah, yang bersidang bersama Datuk See Mee Chun dan Datuk Azizul Azmi Adnan, menolak permohonan itu tanpa arahan mengenai kos.

Peguam Fahri Azzat mewakili wanita itu manakala Peguam Kanan Persekutuan Ahmad Hanir Hambaly dan Peguam Persekutuan Mohammad Sallehuddin Md Ali mewakili empat responden.

Wanita berusia 33 tahun itu, yang dilahirkan dalam keluarga bapa seorang mualaf dan ibu menganut agama Islam, merayu terhadap keputusan Mahkamah Tinggi pada 15 Jun lepas yang menolak permohonannya untuk mendapat kebenaran bagi memulakan semakan kehakiman.

Dalam permohonan itu, yang difailkan pada 4 Mac tahun lepas, beliau menamakan Mahkamah Rayuan Syariah, Mahkamah Tinggi Syariah, Majlis Agama Islam Wilayah Persekutuan (MAIWP) dan Kerajaan Malaysia sebagai responden.

Wanita itu memohon sekurang-kurangnya 12 perintah mahkamah termasuk deklarasi bahawa beliau bukan lagi seorang Islam serta berhak menganut dan mengamalkan agamanya iaitu Konfusianisme serta Buddhisme.

Beliau turut memohon deklarasi Mahkamah Tinggi sivil bahawa keputusan Mahkamah Tinggi Syariah dan Mahkamah Rayuan Syariah yang menolak permohonannya untuk diisytihar sebagai murtad adalah tidak sah, menyalahi undang-undang serta batal.

Pada 27 Julai 2020, Mahkamah Tinggi Syariah telah menolak permohonan wanita itu untuk diisytihar sebagai bukan Islam dan memerintahkan beliau agar melalui ‘istitabah’ atau bertaubat dan mengikuti kelas agam Islam serta kaunseling akidah selanjutnya.

Beliau kemudian merayu kepada Mahkamah Rayuan Syariah yang mengekalkan keputusan Mahkamah Tinggi Syariah pada 8 Dis 2021.–AlHijrah Online


COVID-19: 60 KES BAHARU, 33 PULIH, TIADA KEMATIAN

KUALA LUMPUR: Kes positif COVID-19 yang direkod hari ini menunjukkan peningkatan berbanding semalam apabila 60 kes baharu dilaporkan, dengan tujuh daripadanya merupakan kes import yang mendapat jangkitan di luar negara.

Ketua Pengarah Kesihatan Datuk Dr Noor Hisham Abdullah memaklumkan ini menjadikan jumlah kes positif COVID-19 di Malaysia adalah sebanyak 7,245 kes.

“Jumlah kes aktif dengan kebolehjangkitan COVID-19 adalah 1,185. Ingin dimaklumkan daripada 60 kes baharu yang dilaporkan, tujuh adalah kes import yang mendapat jangkitan di luar negara.

“Daripada 53 kes penularan tempatan, 44 kes adalah bukan warganegara Malaysia di mana 27 kes bukan warganegara Malaysia telah dikesan di Depot Tahanan Imigresen (DTI) di Semenyih dan enam kes di sebuah kluster baharu di DTI Sepang,” katanya dalam kenyataan hari ini.

Beliau turut memaklumkan terdapat 33 kes yang telah pulih hari ini, sekali gus menjadikan jumlah keseluruhan kes yang pulih sepenuhnya daripada wabak itu dan discaj dari wad adalah 5,945 kes atau 82.1 peratus.

Dalam pada itu, Dr Noor Hisham berkata tiada kematian dicatat menjadikan jumlah kumulatif kes kematian COVID-19 di Malaysia kekal sebanyak 115 kes atau 1.59 peratus daripada jumlah keseluruhan kes.

Beliau berkata sehingga kini terdapat sembilan kes positif COVID-19 yang sedang dirawat di unit rawatan rapi (ICU) dan daripada jumlah tersebut, empat kes memerlukan bantuan pernafasan.

Sementara itu, beliau mengingatkan meskipun hari ini merupakan sambutan Aidilfitri dan cuti umum di Malaysia, ramai anggota barisan hadapan masih bertugas.

“Jika sebelum ini masyarakat bergantung kepada anggota barisan hadapan untuk membendung penularan COVID-19, kini anggota barisan hadapan pula mengharapkan masyarakat dapat memainkan peranan lebih besar dalam memerangi wabak COVID-19,” katanya.

Beliau seterusnya berkata petugas barisan hadapan berharap agar seluruh masyarakat Malaysia memainkan tanggungjawab sosial dan kawalan kendiri bagi memastikan prosedur operasi sandard (SOP) dapat dipatuhi dalam tempoh perayaan ini.

Melalui norma dan kebiasaan baharu ini kita dapat sama-sama membendung wabak COVID-19 semasa dan selepas musim perayaan ini, katanya. — BERNAMA


TANAH RUNTUH: LAPAN MAUT, 60 DITEMUKAN SELAMAT SETAKAT INI

KUALA LUMPUR: Lapan maut manakala 60 orang lagi ditemukan selamat dalam kejadian tanah runtuh berhampiran tapak perkhemahan di Father’s Organic Farm, Gohtong Jaya, Batang Kali, setakat 9.15 pagi tadi.

Menurut Jurucakap Ketua Jabatan Keselamatan Dalam Negeri dan Ketenteraman Awam Polis Selangor, daripada jumlah itu, seorang daripadanya sudah dikenal pasti sebagai wanita dewasa manakala dua lagi adalah kanak-kanak.

“Bagaimanapun, identiti mereka yang terkorban masih belum dikenal pasti. Tujuh daripada mereka mengalami kecederaan. Ini menjadikan, 68 orang mangsa terlibat telah ditemukan setakat ini,” katanya dalam kenyataan terkini agensi itu.

Kira-kira 7 pagi tadi, laporan awal dari Balai Polis Gohtong Jaya memaklumkan 36 orang yang terselamat ditempatkan di Balai Polis Ulu Yam Bharu dan mayat mangsa dibawa ke Hospital Kuala Kubu Bharu, dekat sini untuk tindakan lanjut.

Maklumat awal pihak polis menyebut 100 orang dikhuatiri terperangkap selepas tapak perkhemahan mereka terlibat dengan kejadian runtuhan tanah yang dianggarkan setinggi 30 meter, awal pagi tadi.

Ketika ini operasi mencari dan menyelamat mangsa sedang giat dilakukan pasukan penyelamat antaranya melibatkan Unit Anjing Pengesan (K9) dan Unit Bantuan Perkhidmatan Kecemasan (EMRS) dari Balai Bomba dan Penyelamat (BBP) Sentosa, Ampang, Pandan, Kota Anggerik, Kajang dan Andalas serta Pasukan Khas Taktikal Operasi Penyelamat Malaysia (STORM). — AlHijrah Online


LUASKAN PROMOSI ZAKAT UNTUK MANFAAT UMMAH

ALOR SETAR: Institusi zakat di negara ini perlu memperluaskan kaedah mempromosi pembayaran zakat bagi menyentuh hati lebih ramai masyarakat Islam untuk menunaikannya.

Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri berkata kesedaran umat Islam berhubung pembayaran zakat berada pada tahap yang baik, namun masih memerlukan penambahbaikan.

Ikuti laporan Berita Alhijrah siaran 28 Jun 2020 – AlHijrah Online.


SISTEM ‘SEWA DAN BELI’ BANTU RAKYAT MILIKI RUMAH

Gambar Hiasan

PORT DICKSON, 7 Ogos – Kabinet minggu lepas bersetuju melaksanakan sistem ‘sewa dan beli’ bertujuan membantu rakyat yang kurang berkemampuan untuk memiliki rumah.

Menteri Kesejahteraan Bandar, Perumahan dan Kerajaan Tempatan Tan Sri Noh Omar berkata sistem sewa dan beli itu akan dilaksanakan di 170 kawasan Projek Perumahan Rakyat di seluruh negara termasuk Sabah dan Sarawak.Beliau berkata pada peringkat pemulaan, lima kawasan iaitu satu di Kelantan, dua di Selangor, Negeri Sembilan (satu) dan Kuala Lumpur (satu) dibuka untuk tawaran sewa dan beli yang dijangka akan memanfaatkan kira-kira 4,000 keluarga.

“Kerajaan mengambil maklum bahawa ramai yang berpendapatan RM2,500 sebulan dan ke bawah layak untuk membeli rumah PPR ini namun mereka ini didapati tidak layak mendapat pinjaman bank.

“Kerajaan bersetuju bahawa rumah yang nak dijual itu kita buat sewa dan beli. Ini bagi memberi peluang kepada mereka yang kurang berkemampuan untuk memiliki rumah sendiri,” katanya kepada pemberita di sini, hari ini.

Beliau berkata demikian selepas merasmikan Majlis Penyerahan Projek Strategi Lautan Biru Kebangsaan (NBOS) Kejiranan Indah dan pelancaran program transformasi sosial di rumah pangsa Sri Bandar, dekat sini. Turut hadir Timbalan Menteri Kesejahteraan Bandar, Perumahan dan Kerajaan Tempatan Datuk Halimah Mohamed Sadique, Exco Kesejahteraan Bandar, Perumahan dan Kerajaan Tempatan Negeri Sembilan Datuk Jalaluddin Alias dan Ketua Setiausaha kementerian Datuk Mohammed Mentek.

Mengulas lanjut, Noh berkata mereka yang ditawarkan rumah menerusi sistem sewa dan beli yang berharga RM35,000 seunit bagi Semenanjung dan RM40,000 untuk Sabah dan Sarawak tidak boleh menjual unit tersebut kepada individu lain.

“Mereka yang ingin menjualnya, perlulah menjual semula kepada kementerian. Ini membolehkan kementerian menawarkannya kepada mereka yang lain yang kurang berkemampuan selain untuk mengelakkan orang mengambil kesempatan,” katanya.

Ditanya mengenai kadar dan tempoh masa sewaan yang akan diberikan, Noh berkata perkara itu sedang dalam perbincangan.

“Ada yang mungkin ditawarkan 20 tahun, ada yang 25 tahun…perkara ini akan kami putuskan kemudian,” katanya.

BERNAMA


TULAR TELUR TAK BASUH, GERAI ROTI CANAI POPULAR DIARAH TUTUP

GEORGE TOWN: Gerai roti canai popular di Jalan Transfer, di sini, diarah tutup selama 14 hari bermula hari ini selepas gagal mematuhi tahap kebersihan yang ditetapkan.

Notis penutupan itu dikeluarkan Bahagian Keselamatan dan Kualiti Makanan (BKKM) Pejabat Kesihatan Daerah Timur Laut.

Arahan itu dibuat mengikut Seksyen 11 Akta Makanan 1983 selepas pemeriksaan dijalankan di gerai berkenaan pada jam 11 pagi tadi.

Selain itu, pemilik premis tersebut turut dikompaun RM500 kerana gagal menghantar pekerja bagi mengambil kursus pengendalian makanan.

Sementara itu, pemilik gerai itu, Shahjahan Abdul Hamid berkata, dia akur dengan arahan berkenaan dan memohon maaf kepada pelanggan.

“Tempoh (penutupan premis) yang diberi akan digunakan sebaiknya untuk membersihkan gerai ini,” katanya.

Sebelum ini tular video menunjukkan pekerja gerai tersebut menggunakan telur yang masih terdapat najis ayam untuk dijadikan bahan membuat makanan. —AlHijrah Online


MALAYSIA TIDAK HANTAR JEMAAH HAJI, AKUR DAN HORMAT KEPUTUSAN ARAB SAUDI

KUALA LUMPUR: Malaysia tidak akan menghantar jemaah haji bagi musim 1442H selepas Arab Saudi memutuskan ibadat haji hanya untuk warganegaranya dan penduduk negara lain yang telah berada dalam Arab Saudi sahaja.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata Malaysia akur serta menghormati keputusan yang dibuat kerajaan Arab Saudi.

“Saya memohon maaf kepada semua bakal jemaah haji yang amat cinta dan rindukan dua Tanah Suci kerana terpaksa menangguhkan ibadah Haji pada tahun ini.

“Keputusan ini sudah pasti amat berat dan sukar untuk diterima, tetapi kita tetap yakin dengan hikmah di sebalik keputusan tersebut.

“Sesungguhnya hifz al-nafs (memelihara nyawa) adalah salah satu daripada prinsip Maqasid Syariah yang sentiasa dijunjung oleh Kerajaan Malaysia dalam mengambil sebarang keputusan,” katanya dalam kenyataan hari ini.

Zulkifli berkata beliau telah dihubungi sendiri Timbalan Menteri Haji dan Umrah Arab Saudi, Dr. Abdelfattah Sulaiman Mashat hari ini untuk dimaklumkan mengenai keputusan yang dibuat Arab Saudi.

“Saya mengambil kesempatan untuk merakamkan setinggi penghargaan kepada Khadimul Haramain Raja Salman bin Abdulaziz dan Kerajaan Arab Saudi yang sentiasa menjaga dan memelihara hubungan baik dengan Kerajaan Malaysia.

“Saya akan memastikan segala urusan rakyat Malaysia yang telah berada di sana dan terpilih untuk melaksanakan ibadah Haji bagi Musim Haji 1442H diuruskan dengan sebaiknya oleh Lembaga Tabung Haji, selaras dengan Prosedur Standard Operasi (SOP) yang telah ditetapkan oleh Kerajaan Arab Saudi,” katanya.

Arab Saudi hari ini mengumumkan Ibadah haji bagi tahun ini hanya akan melibatkan jemaah dari dalam Arab Saudi sahaja susulan keadaan semasa pandemik COVID-19 dan kemunculan varian baharu.

Laman Twitter Haramain Info memaklumkan, jumlah jemaah haji tahun ini dihadkan kepada 60,000 orang sahaja. — AlHijrah Online


PENINGKATAN AGIHAN KEUNTUNGAN KEMBALIKAN KEYAKINAN PENDEPOSIT TH – ZULKIFLI

KUALA LUMPUR: Pengumuman agihan keuntungan selepas zakat Lembaga Tabung Haji (TH) sebanyak 3.05 peratus dilihat mengembalikan kepercayaan pendeposit setelah jumlah dividen diterima agak rendah pada tahun lalu.

Menteri di Jabatan Perdana Menteri (Hal Ehwal Agama), Senator
Datuk Dr Zulkifli Mohamad Al-Bakri berkata pengumuman itu juga dijangka memberi
galakan kepada pendeposit untuk terus melabur dan menyimpan wang bersama TH.

“Keuntungan yang dicatatkan ini menunjukkan keberhasilan usaha pihak pengurusan dalam merangka strategi pelaburan dan langkah pengurusan kos.

“Cabaran terbesar TH adalah bagaimana untuk mengukuhkan kedudukan kewangan mereka, setelah berlakunya ketidaktentuan pasaran saham berikutan perang dagangan di peringkat global.

“Saya percaya pihak TH dan semua pihak yang berkaitan telah menggembleng sepenuh tenaga mereka, dan berusaha sehabis baik dalam melaksanakan tugasan ini,” katanya dalam kenyataan hari ini susulan pengumuman agihan keuntungan TH semalam.

Menerusi satu kenyataan semalam, TH mengisytiharkan agihan keuntungan selepas zakat 3.05 peratus bagi tahun kewangan 2019 membabitkan bayaran berjumlah RM2.1 bilion, iaitu RM1.2 bilion lebih tinggi berbanding RM913 juta bagi tahun kewangan 2018.

Prestasi kewangan yang semakin kukuh itu ekoran strategi pelaburan mapan serta langkah pengurusan kos secara berhemat TH.

Mengucapkan tahniah kepada ahli lembaga pengarah dan pengurusan TH,
Zulkifli berkata pengumuman semalam sudah pasti menggembirakan semua pendeposit
selepas berlaku unjuran positif dalam keuntungan berbanding tahun kewangan yang
lepas pada 2018.

“Saya menyeru semua pihak agar meletakkan sepenuh keyakinan kepada Ahli-Ahli Lembaga Pengarah dan Pengurusan TH yang sentiasa berdedikasi dan memahami halatuju TH dalam menjalankan urus tadbir.

“Penubuhan TH adalah berlandaskan niat yang suci, untuk membantu umat Islam di Malaysia menunaikan rukun Islam yang kelima,” katanya.

Zulkifli berharap TH akan dapat mencatat lebih banyak keuntungan di masa akan datang, sekali gus menyumbang untuk pembangunan ekonomi ummah. – AlHijrah Online


AHMAD ZAHID ULANG PENDIRIAN ISMAIL SABRI KEKAL PM

MELAKA: Pengerusi Barisan Nasional (BN) Datuk Seri Dr Ahmad Zahid Hamidi mengulangi pendirian bahawa Naib Presiden UMNO Datuk Seri Ismail Sabri Yaakob, akan kekal sebagai calon Perdana Menteri BN, apabila parti itu diberi mandat membentuk kerajaan selepas Pilihan Raya Umum ke-15 (PRU15).

Ahmad Zahid yang juga Presiden UMNO berkata keputusan tersebut sudah dimuktamadkan dan sepatutnya tidak perlu timbul spekulasi berkaitan perkara berkenaan ketika BN sedang berkempen untuk menang pada PRU kali ini.

“Apabila UMNO dan BN buat keputusan, kita akan terus komited untuk menentukan bahawa nama perdana menteri kita adalah perdana menteri yang sedang melakukan tugas dengan baik di Putrajaya.

“Jangan timbul spekulasi dan ramalan… jangan cucuk mencucuk dalam kalangan kami kerana kami ‘tiada masalah langsung’,” katanya ketika berucap pada majlis perjumpaan bersama calon, jentera dan penyokong BN di Pusat Daerah Mengundi (PDM) Bukit Terendak, Sungai Udang di sini hari ini.–AlHijrah Online


MAHKAMAH TINGGI BEBAS BUNG MOKTAR DAN ZIZIE IZETTE DARIPADA TIGA TUDUHAN RASUAH

KUALA LUMPUR: Mahkamah Tinggi di sini hari ini melepas dan membebaskan Ahli Parlimen Kinabatangan Datuk Seri Bung Moktar Radin dan isterinya Datin Seri Zizie Izette Abdul Samad daripada ketiga-tiga pertuduhan rasuah yang dihadapi mereka.

Hakim Datuk Azhar Abdul Hamid membuat keputusan itu selepas membenarkan permohonan pasangan itu untuk semakan terhadap keputusan Mahkamah Sesyen yang memerintahkan mereka membela diri atas tiga pertuduhan rasuah berjumlah RM2.8 juta membabitkan pelaburan RM150 juta dalam unit amanah Public Mutual Berhad.

Bung, 63,  kelihatan tenang manakala Zizie Izette, 44, menangis selepas mendengar keputusan itu.

Hakim memutuskan bahawa adalah sesuai dan wajar untuk melaksanakan kuasa penyemakan di bawah Seksyen 323 Kanun Tatacara Jenayah (KTJ) dalam kes itu.

“Setelah meneliti rekod prosiding, mahkamah ini mendapati tiada bukti saksi pendakwaan ke-24 iaitu ejen pelaburan Public Mutual Berhad Madhi Abdul Hamid dan saksi pendakwaan ke-25, perunding Unit Amanah, Norhaili Ahmad Mokhtar telah memberikan wang kepada Bung Mokhtar melalui isterinya.

“Jadi keputusan Mahkamah Sesyen untuk memanggil pembelaan adalah satu kesalahan dalam melaksanakan keadilan. Saya dengan ini menggunakan Seksyen 325 KTJ untuk membebaskan dan melepaskan kedua-dua mereka,” kata hakim itu.

Pendakwaan diketuai Timbalan Pendakwa Raya Low Chin How manakala peguam Datuk K. Kumaraendran dan M. Athimulan masing-masing mewakili Bung Mokhtar dan Zizie Izette.

Mahkamah Sesyen, pada 2 Sept tahun lepas, memerintahkan Bung Mokhtar dan Zizie Izette membela diri atas ketiga-tiga pertuduhan rasuah itu. Ini mendorong mereka memfailkan permohonan semakan di Mahkamah Tinggi terhadap keputusan Mahkamah Sesyen.

Bagaimanapun, Mahkamah Tinggi  menolak permohonan mereka tanpa mendengar merit permohonan selepas membenarkan bantahan awal pendakwaan terhadap permohonan itu.

Pasangan itu kemudiannya memfailkan rayuan ke Mahkamah Rayuan dan pada 7 Julai 2023, mereka berjaya dalam rayuan dan mahkamah menghantar semula permohonan semakan kepada Mahkamah Tinggi untuk merit permohonan didengar.

Pada 3 Mei 2019, Bung Moktar yang ketika itu pengerusi bukan eksekutif Felcra didakwa atas dua pertuduhan menerima rasuah RM2.2 juta dan RM262,500 sebagai dorongan untuk mendapatkan kelulusan Felcra untuk melabur RM150 juta dalam unit Public Mutual amanah.

Beliau didakwa menerima suapan daripada ejen pelaburan Public Mutual Berhad, Madhi melalui Zizie Izette di Public Bank Cawangan Taman Melawati di sini antara 12.30 tengah hari hingga 5 petang pada 12 Jun 2015.

Bung Moktar turut didakwa menerima wang tunai RM337,500 daripada perunding Unit Amanah, Norhaili atas nama Zizie Izette atas sebab dan tempat yang sama pada 19 Jun 2015, manakala Zizie Izette berdepan tiga pertuduhan bersubahat dengan suaminya berhubung perkara itu di tempat, tarikh dan masa yang sama.

Sebelum ini, Hakim Mahkamah Sesyen Rozina Ayob menetapkan 23 Sept 2022 untuk Bung Moktar dan Zizie Izette membela diri.

Pada 23 Sept 2022, Mahkamah Tinggi di sini membenarkan permohonan mereka untuk menangguhkan prosiding pembelaan sementara menunggu selesai permohonan semakan mereka.

Perbicaraan telah ditetapkan pada 20 Julai 2023, tetapi ditangguhkan sekali lagi sementara menunggu selesai permohonan semakan.

Mahkamah Sesyen telah menetapkan 13 Sept untuk sebutan kes bagi kedua-dua pihak mengemas kini kepada mahkamah mengenai permohonan semakan yang telah didengar di Mahkamah Tinggi hari ini. –AlHijrah Online


UMNO ULANGI KOMITMEN TERUS PERTAHAN KERAJAAN PERPADUAN HINGGA AKHIR PENGGAL – AHMAD ZAHID

KUALA LUMPUR: UMNO mengulangi komitmennya untuk mempertahankan Kerajaan Perpaduan yang menerajui kepimpinan negara ketika ini sehingga Pilihan Raya Umum ke-16, kata Presidennya Datuk Seri Dr Ahmad Zahid Hamidi.

Timbalan Perdana Menteri itu berkata sekiranya terdapat mana-mana pihak yang cuba menggugat kedudukan Kerajaan Perpaduan, UMNO bersama parti dalam gabungan itu akan terus memastikan kerajaan yang dibentuk ketika ini bertahan sehingga akhir penggal.

“Kita seharusnya merasa lebih yakin tentang keberadaan kita di dalam kerajaan sekarang dan kita mesti mendukung kerajaan sekarang kerana manfaat dan mudarat telah kita perkirakan. Alhamdulillah keberadaan kita dalam Kerajaan Perpaduan akan terus memberikan kesimbungan kepada UMNO.

“Bayangkan kalau kita terjerumus dengan puak-puak itu, sejarah kita (UMNO) telah padam. Kini mereka juga telah merancang kononnya bulan depan atau Ogos kerajaan ini akan digantikan, kononnya, jadi UMNO berpendirian terutama rakan dalam Majlis Tertinggi dan Barisan Nasional, kita tetap mempertahankan keberadaan Kerajaan Perpaduan untuk kemantapan politik di negara kita,” katanya.

Beliau berkata demikian ketika menyampaikan ucapan dasar presiden sempena Perhimpunan Agung UMNO 2023 yang turut dihadiri Perdana Menteri Datuk Seri Anwar Ibrahim, Timbalan Perdana Menteri Datuk Seri Fadillah Yusof yang juga Ketua Whip Gabungan Parti Sarawak (GPS), Presiden Warisan Datuk Seri Mohd Shafie Apdal dan Setiausaha Agung DAP Anthony Loke, di sini hari ini.

Ahmad Zahid berkata evolusi politik dunia menyaksikan banyak negara kini membentuk kerajaan pelbagai parti sama ada atas nama kerajaan campuran mahupun kerajaan perpaduan.

Justeru itu, katanya parti-parti politik yang sebelumnya berseteru dan tidak boleh bersama, kini dilihat berupaya bergabung membentuk kerajaan demi kepentingan rakyat.

“Dulu lawan tetap lawan, masing-masing membawa haluan, kini kita menjadi kawan, demi kekuatan Kerajaan Perpaduan,” katanya.

Sementara itu, Ahmad Zahid turut menyeru ahli UMNO tidak merasa apalogetik ketika menyuarakan soal keindukan Islam, Melayu dan Bumiputera kerana pada masa yang sama UMNO tidak pernah meminggirkan hak dan kepentingan kaum lain di negara ini.

Malah katanya, usaha memperkasa dan menerapkan nilai-nilai Islam tetap menjadi agenda Kerajaan Perpaduan yang mentadbir negara hari ini di samping menghormati kebebasan penganut agama-agama lain.

“Sementara kita melakukan penyesusaian politik berdasarkan realiti politik semasa, termasuklah dalam pembentukan Kerajaan Perpaduan sejak 24 Nov tahun lalu, perkara pokok atau asas yang melibatkan soal Islam, Melayu dan Bumiputera tidak pernah dicabar atau cuba dirobek oleh mana-mana rakan kongsi politik kita.

“Harapan saya, kesalingan (kerjasama) yang terbentuk ini akan memadamkan kecurigaan sesama kita. Jangan lagi ada kenyataan-kenyataan yang boleh menguris hati antara kita dan kepada sahabat-sahabat kita, jangan diusik hati dan perasaan orang Melayu.

“Begitu juga dengan kita, elakkan tutur dan tindakan yang boleh mengundang resah sahabat dan saya tegaskan, UMNO bukan political chameleons atau mengkarung politik, kita tetap mempertahankan empat perkara yang termaktub di dalam Perlembagaan Persekutuan,” kata Ahmad Zahid. — AlHijrah Online


KEDUTAAN ARAB SAUDI RAI PETUGAS TV ALHIJRAH DENGAN SUMBANGAN 150 PEK IFTAR

KUALA LUMPUR: Kedutaan Arab Saudi di Malaysia terus meraikan petugas barisan hadapan dengan menyumbang 150 pek berbuka puasa (iftar) kepada kakitangan AlHijrah Media Corporation (TV AlHijrah) hari ini.

Sumbangan pek makanan iftar melalui program Khadim Al-Haramain Al-Sharifain Raja Salman Bin Abdul Aziz Al-Saud itu disampaikan atase agama kedutaan itu, Sheikh Abdul Rahman Al-Robaian kepada Ketua Pegawai Eksekutif TV AlHijrah, Namanzee Harris di Pusat Penyiaran Digital TV AlHijrah di sini.

Sheikh Abdul Rahman berkata pek makanan itu adalah sumbangan iftar tahunan kepada 18 negara dalam usaha Arab Saudi meraikan ibadat puasa yang dijalani umat Islam, termasuk di Malaysia.

“Sebelum ini sumbangan diberi kepada pihak universiti dan masjid, juga disumbangkan kepada pelarian Rohingya dan etnik orang asli.

“Untuk kali ini sumbangan fokus kepada petugas barisan hadapan Covid-19 seperti petugas kesihatan dan keselamatan yang banyak berkorban.

“Kita juga meraikan petugas media yang menyampaikan maklumat yang penting ketika pandemik ini,” katanya kepada AlHijrah Online di sini hari ini.

Hadir sama Pengerusi Pertubuhan Ilmuan Malaysia (Ilmu), Datuk Ahmad Tajuddin Idris.

Sheikh Abdul Rahman turut menyampaikan pek sumbangan iftar itu kepada petugas TV AlHijrah, termasuk anggota polis bantuan bertugas.

Dalam reaksi segeranya, Namanzee merakamkan terima kasih kepada Raja Salman kerana keprihatinan Arab Saudi bersama Malaysia dalam simbolik solidaritinya kepada petugas media.

“Ini satu ihsan mereka dan kebersamaan dengan Malaysia melalui pihak media. Hubungan kita dengan Arab Saudi sangat baik.

“Setiap tahun kita diberi kuota haji istimewa. Tahun ini kita tunggu Arab Saudi dan Malaysia (mengenai) bagaimana urusan haji. Kita hormati dan sokong apa jua keputusan Arab Saudi berhubung urusan haji,” katanya.

Namanzee merujuk kepada penutupan sementara Makkah dan Madinah akibat penularan wabak COVID-19. – AlHijrah Online/ Abdul Hakim Hasan


BEKAS DIPLOMAT, ANAK DIDAKWA TANAM 102 POKOK GANJA

RAUB: Seorang bekas diplomat dan anak lelakinya mengaku tidak bersalah di Mahkamah Sesyen di sini hari ini, atas pertuduhan menanam pokok ganja, bulan lepas.

Datuk Zainal Abidin Alias, 78, dan Mohamed Rizal, 53, membuat pengakuan itu selepas pertuduhan dibacakan di hadapan Hakim Ahmad Faizadh Yahaya.

Dua beranak itu didakwa bersama-sama telah menanam sejumlah 102 pokok ganja di sebuah rumah di Kampung Sum-Sum Hilir, Janda Baik, Bentong pada 6.10 petang, 21 Mei lepas.

Pertuduhan dikemukakan mengikut Seksyen 6B Akta Dadah Berbahaya 1952 (Akta 234) dibaca bersama Seksyen 34 Kanun Keseksaan yang membawa hukuman penjara seumur hidup dan rotan tidak kurang enam kali, jika sabit kesalahan.

Pendakwaan dikendalikan Pengarah Pendakwaan Pahang Mohammad Khalid Ab Karim, Timbalan Pendakwa Raya Hayda Faridzal Abu Hassan dan Anisah Pisol manakala tertuduh diwakili peguam Rahmat Hazlan.

Pada prosiding itu, pihak pendakwaan memaklumkan tiada jaminan ditawarkan kepada kedua-dua tertuduh manakala Rahmat memberitahu pihaknya telah menghantar representasi kepada Jabatan Peguam Negara pada 2 Jun lepas berhubung pertuduhan terhadap anak guamnya.

Mahkamah menetapkan sebutan semula kes pada 22 Julai.

Pada Jumaat lepas, mereka dihadapkan ke Mahkamah Majistret Bentong atas pertuduhan mengedar 1,020 gram dadah jenis ganja dan menyimpan 60 mililiter minyak ganja dan bagi pertuduhan itu mereka didakwa mengikut Seksyen 39B akta sama yang boleh dijatuhkan hukuman gantung sampai mati jika sabit kesalahan.

Selain itu, Mohamed Rizal  juga berdepan pertuduhan menggunakan dadah jenis THC di pejabat narkotik, Ibu Pejabat Polis Daerah Bentong pada 8.40 malam, 23 Mei lepas.  – AlHijrah Online


KPDNHEP BERI PENIAGA KAILAN IKAN MASIN RM18 TEMPOH 2 HARI BUAT PENJELASAN

BUTTERWORTH: Peniaga restoran di Kepala Batas, Pulau Pinang yang didakwa menjual sebungkus sayur kailan ikan masin pada harga RM18 diminta memberi penjelasan kepada Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang.

Menurut kenyataan yang dikeluarkan Pejabat KPDNHEP Negeri, satu notis pengesahan maklumat barangan (NPMB) diberikan kepada pemilik restoran dan dia perlu memberi maklum balas berhubung harga tersebut dalam tempoh 2 hari bekerja .

Jelas kenyataan tersebut, pihak penguatkuasa KPDNHEP telah bertemu dengan pemilik restoran berkenaan susulan aduan yang diterima berhubung dakwaan harga hidangan yang terlalu mahal yang tidak setara kuantiti yang diberikan.

Semalam, seorang pelanggan di Pulau Pinang mendakwa telah membeli sebungkus kailan ikan masin bagi seorang makan pada harga RM18 di sebuah restoran di Kepala Batas, Pulau Pinang.

Pelanggan tersebut berkongsi pengalamannya di media sosial dengan memuat naik gambar resit serta bungkusan sayur kailan ikan masin yang didakwa terlalu mahal dan tidak setara dengan kuantiti.

Resit berkenaan turut memaparkan harga lauk jenahak berharga RM90, sayur campur (RM9) serta ulam dan sambal (RM5) dengan nilai keseluruhan RM122.

Perkongsian pelanggan tersebut mendapat perhatian ramai sehingga tular di laman sosial hari ini yang rata-rata mendakwa harga tersebut mahal. –AlHijrah Online


MAIPs BERTANGGUNGJAWAB BIMBING TIGA ANAK MUALAF BELAJAR AGAMA ISLAM – PEGUAM

KUALA LUMPUR: Mahkamah Tinggi di sini diberitahu Majlis Agama Islam dan Adat Istiadat Melayu Perlis (MAIPs) bertanggungjawab membimbing serta mendidik tiga kanak-kanak mualaf yang berada di bawah jagaan ibu mereka, Loh Siew Hong, untuk mempelajari agama Islam.

Peguam Mohamed Haniff Khatri Abdulla berkata MAIPs mempunyai tanggungjawab statutori di bawah Enakmen Pentadbiran Agama Islam (Perlis) 2006 untuk memastikan kebajikan kanak-kanak terbabit dipelihara termasuk bantuan dibenarkan syarak yang boleh disalur melalui mana-mana penjaga sah mereka.

Beliau berkata Loh dan bekas suaminya, Muhammad Nagahswaran Muniandy, juga tidak mampu memberikan anak-anak mereka asas pendidikan agama Islam dengan baik.

“Loh tidak mampu untuk mendidik dan mengajar asas pendidikan agama Islam kerana wanita itu mengamalkan agama Hindu dan Buddha.

“Muhammad Nagahswaran juga masih belum mampu membimbing tiga anaknya mengenai Rukun Islam dengan baik kerana beliau adalah mualaf dan memeluk Islam pada 7 Julai 2020, sama seperti anak-anaknya,” kata peguam itu ketika berhujah di hadapan Hakim Hayatul Akmal Abdul Aziz.

MAIPs memohon perintah variasi bagi menjalankan tanggungjawab terhadap kanak-kanak terbabit antaranya membawa mereka menunaikan solat Jumaat dan meraikan hari kebesaran Islam di masjid berhampiran rumah, memberi bantuan zakat serta membantu menampung kos sara hidup ketiga-tiganya dari aspek pendidikan, keperluan, kebajikan dan lain-lain.

Pada 7 Feb lepas, Mahkamah Rayuan membenarkan MAIPs menjadi responden kedua dalam petisyen perceraian Loh dan bekas suaminya, Muhammad Nagahswaran Muniandy, membabitkan hak penjagaan tiga anak mereka yang diperoleh beliau.

Loh telah diberikan hak penjagaan dan kawalan tunggal ke atas sepasang kembar perempuan berumur 15 tahun dan seorang kanak-kanak lelaki berusia 12 tahun.

Pada prosiding hari ini, Mohamed Haniff Khatri berkata MAIPs memohon supaya kanak-kanak terbabit diberikan akses mempelajari kelas fardu ain melalui wakilnya di bawah pemantauan ibu mereka.

“MAIPs mohon wakil-wakil MAIPS yang terdiri daripada dua perempuan dan seorang lelaki diberi keizinan oleh mahkamah untuk menjalankan kelas fardu ain bagi tempoh selama dua jam sekali, setiap dua minggu untuk anak-anak mualaf itu.

“Ia penting kerana selagi kanak-kanak itu Islam, adalah menjadi tanggungjawab setiap saat untuk MAIPs membantu mereka mempelajari agama Islam,” kata beliau sambil menambah Loh juga akan dibantu mempelajari perkara halal dan haram terutama membabitkan penyediaan makanan untuk anak-anaknya.

Sementara itu, peguam J. Gunamalar yang mewakili Loh pula berhujah permohonan MAIPs adalah penyalahgunaan proses mahkamah.

Beliau berkata ini kerana MAIPs tidak memohon untuk mengubah perintah hak penjagaan kanak-kanak terbabit.

“Setakat ini, Loh gembira dengan keadaan semasa. Beliau tidak mahukan apa-apa lagi dan MAIPs tidak berhak memaksanya terutama apabila tiada sebarang bukti dalam afidavit mereka yang menunjukkan bahawa kanak-kanak terbabit memerlukan lebih banyak wang untuk mendapatkan didikan sewajarnya,” kata beliau.

Mahkamah kemudian menetapkan 11 Okt untuk memutuskan permohonan MAIPs.

Terdahulu, Hayatul Akmal menemu bual kanak-kanak terbabit selama hampir sejam dalam prosiding yang berlangsung secara tertutup. –AlHijrah Online


Senoi Praaq kembali beraksi

MEREKA dikenali sebagai Senoi Praaq dalam bahasa Semai, yang bermaksud orang perang. Ketangkasan pergerakan dalam hutan dan keupayaan membaca bahasa alam meletakkan mereka setaraf atau lebih unggul dari pasukan perisikan antarabangsa.

Pasukan ini mempunyai perjalanan sejarah yang panjang dalam keselamatan negara dan cerita tentang patriotism anak bangsa.

Semasa ditubuhkan pada tahun 1955, ia hanya dianggotai sepuluh pemuda Orang Asli suku Temiar yang diletakkan di bawah D Squadron SAS (Special Air Service). Tugas utama pada masa itu ialah menjejak dan menyekat kemaraan komunis. Selepas itu, unit ini diletakkan pula di bawah Jabatan Orang Asli.

Menghadapi komunis yang terkenal kejam dengan segala bentuk penyeksaan,
pemilihan Senoi Praaq adalah langkah bijak dan tepat. Selain kemahiran alami
kerana latar belakang kehidupan, seperti kepakaran mengunakan lembing, sumpit,
belantik atau jerangkap samar daripada buluh, mereka juga dilatih dengan ilmu
pertempuran gerila, taktik serangan pantas dan kejutan oleh SAS.

Gabungan kemahiran ini menjadikan Senoi Praaq suatu unit yang unik. Kemahiran itu diakui oleh pihak British sehingga pihak SAS menganugerahkan bere merun mereka kepada unit ini. Seterusnya Senoi Praaq diangkat sebagai pasukan elit oleh Polis Diraja Malaysia (PDRM).

Tidak hairanlah apabila mereka mencipta nisbah rekod 16:1, di mana hanya
seorang terkorban bagi setiap 16 pengganas komunis yang terbunuh. Keupayaan
membunuh ini menimbulkan kegerunan yang bukan sedikit kepada komunis sehingga
mereka terkadang memilih berundur daripada bertempur dengan unit ini.

Kerana itulah pada suatu ketika, sekumpulan anggota Senoi Praaq yang sedang bercuti di kampung telah diculik oleh Parti Komunis Malaya (PKM). Mereka hanya dibenarkan pulang setelah PKM meletakkan senjata di Tanah Melayu.

Tugas unit ini masih terus diperlukan walaupun Tanah Melayu merdeka. Pada
tahun 1960, Senoi Praaq telah digerakkan ke selatan Thai untuk memujuk lebih
3,000 Orang Asli yang tinggal di sana sambil memburu Soo Ah Chye, seorang
pemimpin gerila PKM yang fasih bahasa Temiar, manakala pada tahun 1964, R.O.D
Noone bersama sekumpulan kecil anggota Senoi Praaq telah dihantar ke Vietnam
atas permintaan Presiden Ngo Dinh Diem.

Mereka bertanggungjawab membentuk pasukan Montagnard Scouts dibawah MSP
(Mountain Scout Program) kendalian CIA (Central Intelligence Agency) dengan
kerjasama BRIAM (British Advisory Mission) sehingga digelar “The Silent
Killer” oleh CIA.

Namun mereka juga kadangkala menjadi mangsa pihak yang tidak berperi
kemanusiaan. Dalam buku ‘Death Waits in the Dark: The Senoi Praaq, Malaysia’s
Killer Elite’ menyatakan, Senoi Praaq ditinggalkan begitu sahaja di Laos
selepas digunakan secara rahsia untuk misi di sana. Ini terjadi apabila Amerika
Syarikat berundur dari Laos.

Mempunyai daya tahan dan ikhtiar yang tinggi, unit elit itu berjaya kembali ke Malaysia sambil bertempur dengan musuh di sepanjang jalan pulang. Ramai juga anggota Senoi Praaq yang terkorban dalam perjalanan ke tanah air itu.

Apabila bermulanya Darurat Kedua pada tahun 1968 ekoran kebangkitan
semula pemberontakan bersenjata komunis, Senoi Praaq telah diserap ke dalam
pasukan PDRM dan dikenali sebagai Batalion ke-10 PPH (Pasukan Polis Hutan) di
bawah naungan Briged Utara.

Pada masa inilah wira kebanggaan Senoi Praaq, Apot a/k Saad yang diberi
gelaran “Big Nose” menyertai unit ini dan kemudiannya diserap ke dalam komando
VAT 69. Kerana kehandalannya menjejaki pergerakan dan penempatan pengganas
Komunis dalam hutan belantara, beliau dihormati di kalangan tentera Komanwel
termasuk pasukan SAS dari New Zealand dan Australia, dan dianugerahkan pangkat
Sarjan Mejar.

Malangnya jasa besar Senoi Praaq tenggelam begitu sahaja setelah negara aman dari kekejaman komunis. Malahan pernah pula bere merun kebanggaan mereka ditarik balik oleh oleh PDRM, yang mengakibatkan mereka yang pernah berkhidmat dalam unit ini berasa sangat terkilan dan terpinggir.

Bere ini kemudiannya diserahkan kembali kepada kedua-dua batalion Senoi Praaq  ini. Batalion 19 PPH kini dikenali sebagai BN 3 PGA dan BN 20 PPH  dikenali sebagai BN 18 PGA.

Justeru itu tindakan Ketua Polis Negara, Abdul Hamid Bador mengerah dua batalion Polis  Gerakan Am dari Senoi Praaq untuk membantu Jabatan Perhilitan membanteras kegiatan pemburu haram yang membunuh hidupan liar terutamanya harimau Malaya sangat tepat dan merupakan satu penghormatan serta pengiktirafan kepada bakti Senoi Praaq.

“Jadi dengan adanya satu batalion Senoi Praaq, ia
sedia membantu Jabatan Perhilitan yang selama ini saya dengar amat tercabar
sekali tugasan mereka, di dalam hutan.

“Nyawa mereka diancam oleh kumpulan pemburu haram dari luar negara yang begitu berani dan ganas. Kita akan guna kuasa untuk menembak mereka jika ada keperluan,” katanya selepas menghadiri Global Tiger Day 2019 dan Pelancaran Kempen Selamatkan Harimau Malaya 2019-2020, di Putrajaya Isnin lalu.

Keterlibatan Senoi Praaq dalam tugas mencabar ini sedikit sebanyak adalah usaha memperkenalkan semula unit ini kepada orang ramai agar mereka sedar kedamaian yang sedang dinikmati selama ini adalah hasil pengorbanan dari wira-wira yang jarang didendang namanya ini.

*ROZAIS AL-ANAMY adalah penulis sastera dan penulis bebas di akhbar, majalah dan portal di Malaysia.

PENAFIAN: Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.